open-index/open-wikipedia-markdown huggingface dataset:
ရွှေဝယ်ဧ

''၂ဝဝ၅ ခု၊ ဇူလိုင်ထုတ် ရာပြည့် ဦးစိုးညွန့် စုစည်း တည်းဖြတ်တဲ့ '၂ဝ ရာစု မြန်မာ စာရေး ဆရာ ၁ဝဝ အတ္ထုပ္ပတ္တိ အကျုဉ်း' စာအုပ်မှ စာရေးတွေရဲ့ အတ္ထုပ္ပတ္တိ အကျုဉ်း တွေကို ပြန်လည် ကူးယူ ဖော်ပြတာ ဖြစ်ပါတယ်။''

## ရွှေဝယ်ဧ [၁၈၉၃ - ၁၉၇၈] 
တနင်္သာရီတိုင်း ထားဝယ်မြို့ ဇရစ်ရပ်၌ ကုန်သည် ဦးရွှေသောင် - ဒေါ်မြိုင်သူ မိဘ နှစ်ပါးက ၁၈၉၃ ခု မတ် ၂၄ ရက်နေ့တွင် ဖွားမြင်သည်။ မွေးချင်း သားယောင်္ကျား သုံးဦး အနက် သားလတ် ဖြစ်သည်။ အမည်ရင်းမှာ ဦးဘအေး ဖြစ်၏။

ငယ်စဉ် ကတည်း ကပင် စာပေ ဝါသနာ ကြီးခဲ့သူ ဖြစ်သည်။ စတုတ္ထတန်းတွင် သင်ကြား နေစဉ် မှာပင် ဟံသာဝတီ သတင်းစာပါ ဆောင်းပါး၊ ကဗျာ များကို လေ့လာ မှတ်သား ခဲ့သည်။ ပါဝင် ရေးသားရန် စုံစမ်း မေးမြန်း ခဲ့သည်။ မြန်မာ သတ္တမတန်းနှင့် အလယ်တန်း ဆရာ ဖြစ်သင် စာမေးပွဲ အောင်ခဲ့သည်။ ထို့နောက် ထားဝယ် မြို့မှာပင် အလယ်တန်းပြ ဆရာ အဖြစ် အမှုထမ်း ခဲ့သည်။ ဂျပန် ခေတ်တွင် ကျောင်းဆရာ မလုပ် တော့ဘဲ အခြား အလုပ်အကိုင်ဖြင့် အသက် မွေးဝမ်းကျောင်း ပြုခဲ့သည်။ စစ်ပြီးနောက် ထားဝယ်မြို့ ရှမ်းမလည်ဆွဲ အရပ်တွင် မူလတန်း ကျောင်းအုပ် အဖြစ် ပြန်လည် ထမ်းရွက် ခဲ့သည်မှာ ၁၉၅၂ ခုနှစ် အငြိမ်းစား ယူသည် အထိ ဖြစ်သည်။

၁၉၁၂ ခု ဝန်းကျင် ဆဋ္ဌမတန်း ကျောင်းသား ဘဝ၌ပင် "ထားဝယ်သူ မပြုံးကြည်" ကလောင် အမည်ဖြင့် ဟံသာဝတီ သတင်းစာတွင် ဆောင်းပါး၊ ကဗျာများ စတင် ရေးခဲ့သည်။ ထို့နောက် သူရိယ၊ ကူးသန်း ရောင်းဝယ်ရေး၊ လစ်ဘာတီ၊ အောင်မြန်မာ၊ သစ္စာဝါဒီ သတင်းစာ များနှင့် သူရိယ မဂ္ဂဇင်း၊ ကောဇာသစ် မဂ္ဂဇင်း များတွင် ဆက်လက် ရေးသား ခဲ့၏။

စစ်ကြိုခေတ် (ဂျပန် ဝင်ခါနီး) အချိန်၌ လူထု ဦးလှနှင့် စာရေးဆရာ အချို့၏ အကြံပေးချက် အရ "ရွှေဝယ်ဧ" ကလောင် အမည်သို့ ပြောင်းကာ၊ ကြီးပွားရေး မဂ္ဂဇင်းတွင် စတင် ရေးသား ခဲ့သည်။ စစ်ပြီး ခေတ်တွင် ဟံသာဝတီ၊ ပြည်ထောင်စု၊ မဏ္ဍိုင်၊ လုပ်သား ပြည်သူ့ နေ့စဉ် စသော သတင်းစာများ၊ ဂျာနယ် များနှင့် ရှုမဝ၊ သွေးသောက်၊ အလင်းရောင်၊ လူထု ပညာ၊ ယဉ်ကျေးမှု၊ စာပေ ဗိမာန်၊ မြဝတီ၊ ငွေတာရီ၊ စန္ဒာ မဂ္ဂဇင်း များတွင် စာပေ၊ ဂီတနှင့် ရိုးရာ ယဉ်ကျေးမှု ဆောင်းပါး များကို ရေးခဲ့သည်။ ထားဝယ် ယဉ်ကျေးမှု၊ ထားဝယ် ဒိန်းသံ ဆောင်းပါးများ ရေးခဲ့သည်။ အထူးသဖြင့် ထားဝယ်၏ ဘာသာရေး၊ သာသနာရေး၊ ရိုးရာ ဓလေ့ ထုံးစံများ၊ စကား အပြောအဆို အသုံးအနှုန်း၊ စာပေ အရေးအသား၊ သမိုင်းဝင် ဘုရားများ၊ အဆောက်အအုံများ၊ ယဉ်ကျေးမှု အမွေအနှစ်များ အစ ရှိသည် တို့ကို မှတ်တမ်း တင်ထားသည့် ထားဝယ် ရာဇဝင် သမိုင်း (၁၉၇၄) ကြောင့် ထင်ရှား ခဲ့သည်။ ဆောင်ပါး ပေါင်းချုပ် ထုတ်ဝေရန်လည်း တာစူ ခဲ့သည်။

ရွှေဝယ်ဧသည် လူပျိုကြီး တဦး ဖြစ်သည်။ ထို့ကြောင့် အသက်အရွယ် ကြီးလာသော အခါ တပည့် ဖြစ်ခဲ့ ဖူးသူ သဗြေချောင်း ဘုန်းတော်ကြီး ကျောင်းတွင် နေထိုင်ရင်း ကျောင်းသား ကျောင်းသူ များကို စတုတ္ထတန်း အထိ စာသင် ပေးသည်။ ၇ နိုဝင်ဘာ ၁၉၇၈ ခုနှစ်တွင် ထားဝယ်မြို့ ရှမ်းမလည်ဆွဲ ရပ်ရှိ နေအိမ်၌ ကွယ်လွန် အနိစ္စ ရောက်သည်။

## စာညွှန်း 
# ရွှေဝယ်ဧ။ ထားဝယ်ရာဇဝင်သမိုင်း (၁၉၇၄)။ စာ ဂ-ဃ။
# မြန်မာ့ စွယ်စုံကျမ်း နှစ်ချုပ် (၁၉၇၉)။ စာ ၂၃၈-၂၃၉။
# ရှုမဝ စာတည်း အဖွဲ့။ ဝမ်းနည်း မှတ်တမ်း၊ ရှုမဝ (ဒီဇင်ဘာ ၁၉၇၈)။ စာ ၁၅၄။
# ရွှေဝယ်ဧ။ နရုပ္ပတ္တိ အကျဉ်းချုပ်၊ မိုးဝေ (ဒီဇင်ဘာ ၁၉၇၈)။ စာ-။
# မောင်သန်းဆွေ (ထားဝယ်) ၏ မှတ်စုများ။]

ကဏ္ဍ:မြန်မာ အမျိုးသား စာရေးဆရာများ
ကဏ္ဍ:မြန်မာ စာရေးဆရာများ
ညောင်ဦး စောရဟန်း

**ညောင်ဦးစောရဟန်း** (**တောင်သူကြီးမင်း** ဟုလည်း သိကြ၊ ခန့်မှန်း ၉၂၄–၁၀၀၁) သည် ပုဂံပြည်ကို ခန့်မှန်း သက္ကရာဇ် အေဒီ ၉၅၆  မှ ၁၀၀၁ အထိ အုပ်ချုပ်ခဲ့သော ဘုရင်တစ်ပါး ဖြစ်သည်။ မြန်မာရာဇဝင်ကျမ်းများတွင် **သခွားခင်းဘုရင်**ဟု ခေါ်ဆိုကြသည့် ညောင်ဦးစောရဟန်းသည် ကျောက်စာအထောက်အထားများအရ အတည်ပြုနိုင်သော  အစောဆုံး ပုဂံမင်းတစ်ပါး ဖြစ်သည်။ မြန်မာအက္ခရာများ ဖန်တီးခြင်းနှင့် အတူ ပုဂံပြည် အခြေကျခြင်းသည် ဤမင်းလက်ထက်တွင် စတင်ခဲ့သည်ဟု ယူဆကြသည်။

## ရာဇဝင်လာ အဆိုများ
ညောင်ဦးစောရဟန်း ထီးနန်းရပုံကို ရာဇဝင်ကျမ်းများတွင် ဖော်ပြထားသည်မှာ ဒဏ္ဍာရီတစ်ပုဒ် ဖြစ်နိုင်ကြောင်း ပညာရှင်များက ဆိုကြသည်။ အဆိုပါ ဒဏ္ဍာရီအရ အခါတစ်ပါး သိန်းခိုမင်းသည် တောလည်ထွက်ရာမှ မျက်စေ့လည်လမ်းမှားလျက် တောင်သူကြီးတစ်ဦး၏ ယာခင်းအနီးရောက်သွားခဲ့သည်။ တောကစားထွက်ရာမှ ဆာလောင်မွတ်သိပ်လှသဖြင့် တောင်ယာခင်းရှိ သခွားသီးများကို ပိုင်ရှင်နှစ်လိုမှုရှိမရှိ ဆင်ခြင်စဉ်းစားမနေပဲ ဆွတ်ယူစားသုံးမိသည်။ ထိုအခြင်းအရာကို ယာခင်းရှင် တောင်သူကြီးမြင်လေသော် လွန်စွာအမျက်ထွက်လျက် တူရွင်းရိုးဖြင့် ရိုက်ရာ ဘုရင်ကံကုန်လေ၏။ မူးမတ်တို့သိသော် ဘုရင်မပါဘဲ နန်းတော်သို့ပြန်လျှင်လည်း ယုံမည်မဟုတ်၊ တောင်သူကြီးအား အတင်းအကျပ်ပြောသော်လည်း ထပ်၍ရိုက်သဖြင့် သေမည်စိုး၍  ဘုရင်ကိုသတ်သူသည် ဘုရင်လုပ်ရမည်ဟု တောင်သူကြီးကို မင်းစည်းစိမ်ဖြင့်သွေးဆောင်ကာ သက်သေအဖြစ် နန်းတော်သို့ ခေါ်ခဲ့ကြ၏။ နန်းတော်သို့ရောက်လျှင် မိဖုရားက မှူးမတ်များ၏ အစီအမံကိုချီးမွှမ်းလျက် တောင်သူကြီးကိုပင် ထီးနန်းတင်ရန်ဆုံးဖြတ်၏။  မူးမတ်များက တိုင်းရေးပြည်ရာ မငြိမ်မသက်ဖြစ်မည်စိုး၍ ရှင်ဘုရင်ဟောင်းလွန်လေကြောင်း မပေါက်ကြားစေပဲ တောင်သူကြီးကို နန်းဓလေ့ထုံးစံ ထီးမူနန်းဟန်တို့ တစ်ပါတ်ခန့် သင်ကြားပေးပြီးမှ ညီလာခံထွက်စေသည်။ အကြောင်းရင်းမှန်ကို မသိသော နန်းတွင်းသားအချို့က တောင်သူကြီးမင်းအား စတင်တွေ့မြင်ရစဉ်တွင် (ဟင် ငါတို့ ရွှေနန်းရှင်လည်း မဟုတ်ပါလား) စသည်ဖြင့် အံ့အားသင့် ရေရွတ်မိလေရာ နန်းမဆောင်ရှိကျောက်ရုပ်ကြီးက ထိုသူတို့အားထောင်းလေသည် ဟူ၏။ ဤဇာတ်လမ်းသည် အိပ်ရာဝင်ပုံပြင်သဖွယ်ဖြစ်နေပြီး အလားတူဖြစ်ရပ်အတိအကျကို သုဓ္ဓမစာရီ ဖြတ်ထုံးတွင်လည်းကောင်း၊ ကမ္ဘောဒီးယားသမိုင်းတွင် ၈ ရာစုနှစ်နှင့် ၁၄ ရာစုနှစ်တို့တွင်လည်းကောင်း တွေ့ရှိနိုင်သည်။ ကမ္ဘောဒီးယားဘုရင်များသည် ဥယျာဉ်စိုက်သူများမှ ဆင်းသက်လာသည်ဟု ဆိုကြသည်။

thumb|alt=|left|စောရဟန်းသိမ်ကျောက်စာ
ပုဂံခေတ်နှောင်း အေဒီ (၁၂၁၂) ခုနှစ်ထိုး တုရင်တောင်ပေါ်ရှိ စောရဟန်းသိမ်ကျောက်စာဖြစ်သည်။ ယင်းကျောက်စာတွင် စောရဟန်းမင်း ဆောက်လုပ်လှူဒါန်းခဲ့သော သိမ်ပျက်စီးခဲ့၍ နားတောင်းများမင်းမှ ပြန်လည်ပြုပြင်ဆောက်လုပ်ခဲ့ကြောင်း ဖော်ပြထားသည်။ ယင်းကျောက်စာအထောက်အထားအရ ရှေးရာဇဝင်များဖော်ပြလေ့ရှိသည့် အနော်ရထာမင်း မတိုင်မီ ပုဂံပြည်တွင် သာသနာမရှိဆိုသည်မှာ မဖြစ်နိုင်ကြောင်း သမိုင်းဆရာများ သုံးသပ်ကြသည်။

ညောင်ဦးစောရဟန်းလွန်ပြီးနောက် ကွမ်းဆော်ကြောင်းဖြူ ထီးနန်းတက်ခဲ့ကာ ယင်းနောက် ညောင်ဦးစောရဟန်း၏ သားတော်များဖြစ်သော ကျည်စိုးနှင့် စုက္ကတေးတို့ ဆက်လက်နန်းတက်ခဲ့ကြသည်။

## ရက်စွဲများ
ညောင်ဦးစောရဟန်း၏ သက်တမ်းနှင့် နန်းသက်ကာလကို ရာဇဝင်ကျမ်းများက အမျိုးမျိုး ဖော်ပြကြသည်။ သက်တမ်းအရင့်ဆုံးဖြစ်သော *ဇာတာတော်ပုံ ရာဇဝင်* သည် ပုဂံခေတ်ကာလအတွက် အတိကျဆုံးအထောက်အထားဟု ယူဆကြသည်။ အောက်ပါဇယားသည် အဓိက ရာဇဝင်ကျမ်းလေးစောင်တွင် ဖော်ပြပါရှိသော ရက်စွဲများ ဖြစ်သည်။ *မှန်နန်း*ပါရက်စွဲများကို အနော်ရထာ၏ ကျောက်စာပါ အတည်ပြု နန်းတက်ခုနှစ် ၁၀၄၄ ဖြင့် ချိန်ညှိထားသည်။

## မှတ်စု
## ကိုးကား
## ကျမ်းပြုစာရင်း
* 
* 
* 
* 
* 
*
တောင်ငူခေတ်

တောင်ငူခေတ်သည် တောင်ငူတွင်ထီးနန်းစိုက်ထူသော (၁၅)ရာစုနှောင်းပိုင်းမှ တောင်ငူခေတ်ပျက်သုန်းသော (၁၆)ရာစုနှောင်းပိုင်းကာလ ဖြစ်သည်။ 
တောင်ငူ-ဟံသာဝတီ ခေတ်နှင့် ရောထွေးသတ်မှတ်ကြလေ့ရှိသည်။ သို့သော် ထိုသို့သတ်မှတ်သည်ထက် တောင်ငူမင်းဆက်ကို သီးသန့်သတ်မှတ်လျှင် လေ့လာရန် ပိုမိုအဆင်ပြေမည် ဖြစ်သည်။ အဘယ့်ကြောင့်ဆိုသော် တောင်ငူမင်းဆက်သည် အင်အားကြီးသည့် တပင်ရွှေထီး၊ ဘုရင့်နောင်တို့ကို မွေးထုတ်ပေးကာ သမိုင်းတွင် တောင်ငူ-ဟံသာဝတီခေတ် ဟုခေါ်သည့် ခေတ်တစ်ခေတ်ကို အစပျိုးပေးခဲ့သည့်နည်းတူ ထိုခေတ်ကို အဆုံးသတ်သူလည်း ဖြစ်ပြန်သည်။ ထို့ပြင် နောက်ခေတ်တစ်ဖြစ်သည့် ညောင်ရမ်းခေတ်တွင်လည်း ပါဝင်ပတ်သက်မှု ရှိနေကြသောကြောင့် ဖြစ်သည်။

## စာပေ
တောင်ငူခေတ်သည် နိုင်ငံတည်ဆောက်သော ခေတ်ဖြစ်သည်နှင့်အညီ ဇာတိမာန်တက်ကြွဖွယ် စာပေများထွန်းကားကြောင်းတွေ့ရသည်။ တောင်ငူခေတ်သည် စစ်မက်ထူပြောသောကာလဖြစ်ရာ စစ်မက်ရေးရာများကို အားပြုရေးဖွဲ့သော စာပေများထွန်းကားလာသည်။ တောင်ငူခေတ်တွင်အင်းဝခေတ်ကဲ့သို့ ရဟန်းစာဆိုများစွာမရှိဘဲ လူပုဂ္ဂိုလ်စာဆိုတို့သာများလာသည်။ 
တောင်ငူခေတ်၌ စကားပြေကဏ္ဍတွင်ထင်ရှားသော ကျမ်းမှာ မွန်ဝန်ကြီးဗညားဒလ မွန်ဘာသာမှ မြန်မာပြန်သော ရာဇဓိရာဇ်အရေးတော်ပုံကျမ်းဖြစ်သည်။ ထိုအရေးတော်ပုံကျမ်းကို ဟံသာဝတီဘုရင်ရာဇဓိရာဇ်နှင့် အင်းဝဘုရင်မင်းခေါင်တို့ အင်အားပြိုင်သော စစ်ပွဲများကို နောက်ခံပြုလျက် ထိုမင်းနှစ်ပါး အပါအဝင် အမတ်တိန်၊ ဗြတ်ဇ၊ ဗျည်းနွဲ့၊ လဂွန်းအိမ်၊ အဲမွန်ဒယာ၊ သမိန်ဗရမ်းစသော သူရဲကောင်းများ၏ သွင်ပြင်အမူအရာများကို ပန်းချီကားတစ်ချပ်သဖွယ် သရုပ်ဖော်ရေးဖွဲ့ထားသည်။

## စာဆိုရှင်များ
တောင်ငူခေတ်တွင် ထင်ရှားသော စာဆိုရှင်ကြီးများမှာ ပြည် နဝဒေးကြီး၊ နတ်သျှင်နောင်(ရတုဘုရင် နတ်သျှင်နောင်)၊ ရှင်ထွေးနာသိမ် အစရှိသော လူပုဂ္ဂိုလ်စာဆိုရှင်များ၊ အသက်ငယ်သောစာဆိုရှင်များ များပြားလာသည်နှင့်အမျှ မိမိဆန္ဒကိုဖော်ထုတ်သော စာပေများလည်း များပြားလာသည်ကို တွေ့ရသည်။
အီကြာကွေး၊ စာရေးဆရာ

စာရေးဆရာ **အီကြာကွေး** (၁၉၃၈ - ၁၅ ဒီဇင်ဘာ ၂၀၀၉) ကို ၁၉၃၈ ခုနှစ်တွင် ဧရာဝတီတိုင်းဒေသကြီး၊ ဓနုဖြူမြို့ မင်းပိုင်ရပ်၌ မွေးဖွားသည်။ အဖ ဦးမောင်နှစ်၊ အမိ ဒေါ်ညွှန့်မေတို့၏ တစ်ဦးတည်းသော သားဖြစ်သည်။ အမည်ရင်းမှာ ကိုကျော်ထွန်း ဖြစ်၍ မူလ ကလောင်အမည် (ဓနုဖြူ) ကျော်ထွန်း ဖြစ်သည်။ ၁၉၅၄ ခုနှစ်၊ ဇန်နဝါရီလတွင် စာ စရေး၍ ကွယ်လွန်သည့်အချိန် အထိ စဉ်ဆက်မပြတ် ရေးသားရာ စာရေးသက် အနှစ် ငါးဆယ်ကျော် ခန့်ရှိခဲ့သည်။ ၁၉၅၇ ခုနှစ်တွင် **အီကြာကွေး** ကလောင် အမည်ကို ထပ်ပွားသည်။

## ပညာရေး 
ဓနုဖြူ အစိုးရ အထက်တန်းကျောင်းတွင် တက္ကသိုလ် ဝင်တန်း အထိ ပညာ သင်ကြားခဲ့သည်။ ၁၉၅၃ - ၁၉၅၄ ခုနှစ်တွင် စာပေ ဝါသနာရှင်များ အသင်း (ဓနုဖြူ) ၏ စာပေ တာဝန်မှူးနှင့် စာကြည့်တိုက်မှူး တာဝန်ယူ၍ မုန်တိုင်း စာစောင် အမှတ် (၁)နှင့် အမှတ် (၂) တို့ကို ထုတ်ဝေခဲ့သည်။ ၁၉၅၇ ခုနှစ်တွင် ပြည်သူ့ လူငယ် အဖွဲ့ (ဓနုဖြူ) တွင် ဥက္ကဋ္ဌ အဖြစ် တာဝန် ယူခဲ့သည်။ ၁၉၅၈ ခုနှစ်တွင် ပြည်သူ့ လူငယ် အဖွဲ့ (ဓနုဖြူ) တွင် ဥက္ကဋ္ဌနှင့် ကမ္ဘာ့ ငြိမ်းချမ်းရေး ကွန်ဂရက် (ဓနုဖြူ) တွင် အဖွဲ့ဝင် အဖြစ် ပါဝင်ခဲ့သည်။ ၁၉၅၈ ခုနှစ်တွင် ရန်ကုန်မှ စာရေး ဆရာကြီးများအား ဖိတ်ကြား၍ စာဆိုတော်နေ့ စာပေ ဟောပြောပွဲကို စတင် ကျင်းပ ပေးခဲ့သည်။ ဓနုဖြူတွင် စာပေ ဟောပြောပွဲကို မျိုးစေ့ ချပေးခဲ့ခြင်း ဖြစ်သည်။

၁၉၆၉ ခုနှစ်တွင် တောင်ဥက္ကလာ ကဗျာ့ ကလာပ်စည်း၏ ဥက္ကဋ္ဌ အဖြစ် တာဝန်ယူ၍ ပစ္စက္ခ ကဗျာများနှင့် ပဲ့တင်သံ ကဗျာများ စုပေါင်း ကဗျာစာအုပ် နှစ်အုပ် ထုတ်ခဲ့သည်။ အီကြာကွေး အမည်ဖြင့် ရေးခဲ့သော (နောင်တခါ မေးရင် ဖြေလိုက်မယ်) ဝတ္ထုတိုကို ရုရှဘာသာသို့ ပြန်ဆိုခြင်း ခံခဲ့ရသည်။

## ရေးသားခဲ့သော စာပေများ 
(ဓနုဖြူ) ကျော်ထွန်း အမည်ဖြင့် ကဗျာ ၁၂ဝဝ ကျော်၊ ဝတ္ထုတို ၈ဝ ကျော်၊ မဂ္ဂဇင်း ဝတ္ထုရှည် ၃ ပုဒ်နှင့် ပီမိုးနင်း၏ ဝတ္ထုတို အတတ်ပညာ စာပေကျမ်း (၁) ကျမ်းကို ပြုစုခဲ့သည်။ လက်သင်စ ကဗျာရှင်များ အတွက် လမ်းညွှန် နည်းပြ မဂ္ဂဇင်းတွင် ‘ကဗျာ့ ပွဲခင်းသာ’ ကဏ္ဍကို နှစ်ပေါင်း သုံးဆယ်ကျော် လစဉ်မပျက် တာဝန်ယူ ရေးသားခဲ့သည်။ ယခုအခါ သောကြာ စာစောင်တွေင် ‘ကဗျာ့ ပွဲခင်းသာ’ ကဏ္ဍကို ဆက်လက် ရေးသားခဲ့ရာ သုံးနှစ် သက်တမ်း ရှိခဲ့ပြီး ဖြစ်၏။

(ဓနုဖြူ) ကျော်ထွန်း အမည်ဖြင့် ရေးသားခဲ့သော ခွပ်လိုက်ကြစို့သူငယ်ချင်း ကဏ္ဍအကြောင်းများနှင့် လက်ရှိရေးသားနေသော သက်ရှိထင်ရှား ရေးဖော်များ စသောဆောင်းပါးများဖြင့် ဘဝတူစာပေလောကသား အချို့အကြောင်း တစ်စေ့တစ်စောင်း ပုံဖော်ခဲ့သည်။ ဓန / မြန်မာ့ဓန မဂ္ဂဇင်းများတွင် ရယ်စရာတွေးစရာ အဖြစ် ဝတ္တုဆိုရမည့်စာများ ပင်တိုင်ရေးသားခဲ့သည်။

အီကြာကွေး အမည်ဖြင့် လုံးချင်း အုပ် ၂ဝ ရေးသားခဲ့ပြီး၍ သောကြာ စာစောင်တွင် အယ်ဒီတာချုပ် အဖြစ် တာဝန်ယူ ဆောင်ရွက်ခဲ့သည်။

## ဘဝဖြတ်သန်းမှု 
စာစတင်ရေးသားလာစဉ်မှစ၍စာပေလုပ်ငန်းများတွင်သာအခြေချလုပ်ကိုင်ပြီး လွန်ခဲ့သောနှစ်ပေါင်းများစွာထဲကပင် စာရေးခြင်းသက်သက်ဖြင့် ဘဝရပ်တည်ခဲ့သည်။ အိမ်ထောင်မပြု လူပျိုကြီးဘဝဖြင့်သာ နေထိုင်ပြီး တောင်ဥက္ကလာပရှိ နေအိမ်နှင့်ခြံဝင်းကို ကြိုတင်လှူဒါန်းထားပြီးဖြစ်သည်။

## ဘဝနိဂုံး 
စာရေးဆရာကြီး အီကြာကွေးသည် ၂၀၀၉ခုနှစ်၊ ဒီဇင်ဘာလ ၁၅ရက်နေ့ ညနေ ၆ နာရီခွဲခန့်တွင် ရန်ကုန်ပြည်သူ့ဆေးရုံကြီးတွင် လူကြီးရောဂါဖြင့် ကွယ်လွန်ခဲ့သည်။

## ရည်ညွှန်းကိုးကား 
* စာရေး ဆရာ အီကြာကွေး ခေါ် (ဓနုဖြူ) ကျော်ထွန်း၏ အတ္ထုပ္ပတ္တိ အကျဉ်း (နတ်ရူးတို့ ကြောင်နိုင်ပေ စာအုပ်မှ) - အီကြာကွေး၊ ၂ဝဝ၃ ခုနှစ်၊ နိုဝင်ဘာလ၊ ပထမ အကြိမ်၊ တွတ်ပီ စာအုပ်တိုက်။
* rfa သတင်း

ကဏ္ဍ:မြန်မာ အမျိုးသား စာရေးဆရာများ
ကဏ္ဍ:မြန်မာ စာရေးဆရာများ
အိမ်ရှေ့မင်း

မြန်မာမင်းဧကရာဇ်များလက်ထက် နန်းလျာအဖြစ် တရားဝင်သတ်မှတ်ထားသူများကို ခေါ်ဝေါ်သည်။ အိမ်ရှေ့မင်းမှာ ရာဇာဘွဲ့ခံ ဘုရင်ခံမင်းသား၊ လွှတ်တက်(လွှတ်တော်တက်) မင်းသားကြီးများထက် မြင့်၍ အိမ်ရှေ့မင်းဟုသာခေါ်သည်၊ အိမ်ရှေ့မင်းသားဟု မခေါ်။ အိမ်ရှေ့မင်းအဖြစ် နာမည်အကျော်ကြားခဲ့ဆုံး ပုဂ္ဂိုလ်မှာ ကုန်းဘောင်ခေတ် ကနောင်မင်းသားဖြစ်သည်။  မြန်မာနန်းဓလေ့အရ နှစ်ဖက်နန်းသွေးပါသည့် မွေးဖွားလာသော သားတော်များအနက်မှ များသောအားဖြင့် အကြီးဆုံးသားတော်ကို အိမ်ရှေ့မင်းအဖြစ် သတ်မှတ်ပေးပြီး ထီးညွန့်နန်းလျာအဖြစ် သတ်မှတ်ကြသည်။ အလောင်းမင်းတရားက သားတော်လေးပါး အစဉ်အတိုင်း မြန်မာထီးနန်းဆက်ခံရန် ကြိုတင်ညွှန်ကြားခဲ့ရာ ၎င်းနောက်ဆက်ခံသော နောင်တော်ကြီးမင်းက ညီတော် မြေဒူးမင်းကို နန်းလျာသတ်မှတ်သည်။ ကနောင်မင်းသားကြီးမှာ မင်းတုန်းမင်း၏ ညီတော်ဖြစ်ခဲ့ပြီး အိမ်နိမ့်စံမှ ဘုရင်အဖြစ်သို့ ရရှိသည်အထိ ဆောင်ကျဉ်းပေးခဲ့သော အရည်အချင်းရှိသည့် အစွမ်းအစများကြောင့် အိမ်ရှေ့မင်းအရာ ခံယူရသည်။

ကဏ္ဍ:မြန်မာနိုင်ငံ၏ သမိုင်း
ကဏ္ဍ:ယဉ်ကျေးမှု
ဝေဿဘူဘုရား

သိခီမြတ်စွာဘုရားပရိနိဗ္ဗာန်ဝင်စံတော်မူပြီး၍
သာသနာကွယ်ပပြီးနောက် ဤမဏ္ဍကပ်ကမ္ဘာ၌ပင်လျှင် လူတို့၏သက်တမ်း (၇၀, ဝဝဝ) ခုနှစ်သောင်းတမ်းမှ (၁၀) နှစ်အထိ ဆုတ်ယုတ် လာသည်။ ထို(၁၀) နှစ်တမ်းမှ အသင်္ချေယျတမ်းထိ တရွေ့ရွေ့တက်သွားပြန်သည်။ ထိုအသင်္ချေယျတမ်း မှ တရွေ့ရွေ့ဆုတ်ယုတ်လာပြန်ရာ အနှစ်(၆၀, ဝဝဝ) ခြောက်သောင်းတမ်းသို့ရောက်သောအခါ ဝေဿဘူဘုရားအလောင်းတော်သည် ပါရမီတရား ကျင့်ပွားပြီးမြောက်၍ တုသိတာနတ်ပြည်မှ လူ့ပြည်သို့ ဘုရားဖြစ်ရန် ဆင်းသက်ခဲ့သည်။ 
### ဖြစ်တော်စဉ်
အနောမမြို့တော် သုပ္ပတီတ မင်းကြီး၏ အကျင့်သီလ နှင့်ပြည့်စုံ သော ယသဒေဝီ မိဖုရားကြီး၏ ဝမ်းကြာတိုက်၌ သန္ဓေစွဲ၍ အနူပမဥယျာဉ်တော် တွင်း၌ ဖွားမြင်တော်မူသည်။ 

အလောင်းတော်ဖွားမြင်စအခါတွင်
“အဂ္ဂေါဟသ္မိ လောကဿ”စသော စကားကြီး
သုံးခွန်းကိုဆိုတော်မူခြင်းကို အကြောင်းပြုကာ
ဝေဿဘူမင်းသားဟု ဆွေမျိုးများက မှည့်ခေါ်ကြသည်။ 
အလောင်းတော်မင်းသား အရွယ်ရောက်သောအခါ
သုစိတ္တာဒေဝီ အမှူးပြုသော မောင်းမမိဿံများ ခြံရံလျှက် ရုစိ၊ သုရုစိ၊ ရတိဝဍ္ဎန နန်းမသုံးဆောင်တို့၌ ဆောင်း၊ နွေ၊ မိုး ဥတုသုံးလီမျှစွာစံကာ သားတော်သုပ္ပဗုဒ္ဓ မင်းသားဖွားမြင်သည့်
တိုင်အောင် အနှစ်(၆၀၀၀)ခြောက်ထောင် ကာလပတ်လုံး ရွှေနန်းစည်းစိမ်ချမ်းသာကို ခံစားစံစားတော်မူသည်။ 
ထိုသို့ခံစားစံစားနေတော်မူစဉ် ဥယျာဉ်ကစား ထွက်တော်မူရာမှ နိမိတ်ကြီးလေးပါးကို ရှု့မြင်ရလျှင် ထိတ်လန့်မှု သံဝေဂထင်ကာ ရွှေထမ်းစဉ်(ဝေါယဉ်) စီးကာ တောထွက်လာပြီး ဒုက္ကရစရိယာ အကျင့်ကို (၆) လကြာကျင့်ပွား၍ သာလရုက္ခဗောဓိ-အင်ကြင်းပင်ဗောဓိ၌ အမှီပြုကာ သဗ္ဗညုတဉာဏ်တော်ကို ရလျှင် သမ္မာသမ္ဗုဒ္ဓဘုရား စင်စစ်ဖြစ်တော်မူသည်။ 
### ဂေါတမဘုရားအလောင်းတော်
ဝေဿဘူမြတ်စွာဘုရား လက်ထက်တော်အခါ၌
ဂေါတမဗုဒ္ဓလောင်းလျာသည် သုဒဿနမည်သော မင်းဖြစ်၍ အလှူကြီးပေးလှူပြီးနောက် ဘုရားရှင်သာသနာတော်၌ ရဟန်းပြုတော်မူသည်
အနုမောဒနာပြုစဉ် မြတ်ဘုရားက ဤရဟန်းသည်နောက်(၃၁)ကမ္ဘာထက်၌ ဂေါတမဗုဒ္ဓ
ဘုရားဖြစ်လိမ့်မည်ဟု နိယတဗျာဒိတ် မိန့်ကြားတော်မူသည်။ 
### တပည့်သာဝကများ
* အဂ္ဂသာဝကကြီး ယာ+ဝဲ (၂)ပါး-အရှင်သောဏထေရ်၊ အရှင်ဥတ္တရထေရ်တို့တည်း။  
* အနီးနေ ပြုစု လုပ်ကျွေးသောရဟန်းကား-အရှင်ဥပသန္တ ထေရ်တည်း။  
* အဂ္ဂသာဝိကာမကြီး ယာ+ဝဲ (၂)ပါး-အရှင်မ ရာမာထေရီ၊ အရှင်မ သမာလာထေရီတို့တည်း။  
* အဂ္ဂဒါယကာကြီး (၂) ဦး-သောတ္ထိကသူဋ္ဌေး၊ ရမ္ဘသူဋ္ဌေတို့တည်း။  
* အဂ္ဂဒါယိကာမကြီး (၂) ဦး-ဂေါတမီဥပါသိကာမ၊ သိရီမာဥပါသိကာတို့တည်း။ 
ဝေဿဘူဘုရားရှင်၏အရပ်တော်(ဉာဏ်တော်)မှာ အတောင်(၆၀)ရှိ၍၊ ကိုယ်တော်မှထွက်သော
ရောင်ခြည်တော်ကား-သုံးယူဇနာပျံ့နှံ့ကွန့်မြူး၏။ 
ဤသို့လျှင်-ဝေဿဘူ ဘုရားရှင်သည် ဗုဒ္ဓကိစ္စငါးပါးတို့ကို ကျင့်ပွားဆောင်ရွက်ပြီးနောက် သက်တော် (၄၈, ဝဝဝ)လေးသောင်းရှစ်ထောင်သို့ ရောက်သောအခါ ဥသဘဝတီမြို့တော်အနီး ခေမဥယျာဉ်တော်ကြီးအတွင်း၌ ပရိနိဗ္ဗာန်ဝင်စံ ဇာတ်သိမ်းတော်မူပါသတည်း။ . . . .
### ၂၄။ ဝေဿဘူ-ဘုရားရှိခိုး+ဆုတောင်းဂါထာ
* ဝေဖုလ္လ မဟတ္တံ ပတ္တံ၊ ဝေရဘဂ္ဂ ပဘင်္ကရံ။ 
* ဝေဿဘုံ သယမ္ဘုံ ဝန္ဒေ၊ သော မေ ဒေတု ဇိနော ဇယံ။ 
* ဝေဿဘူဗုဒ္ဓဝင်ကို ကြည့်ပါ။
* ဝေဿဘူဘုရားရှင်ကို ကြည့်ပါ။
### ကျမ်းကိုး
အောင်မြေလောကဘုရား

စစ်ကိုင်းမြို့ ထူပါရုံ စေတီတော်၏ အနောက်တောင်ဘက်တွင် အောင်မြေလောက စေတီတော် တည်ရှိသည်။ ဘိုးတော်ဘုရား ဘုရင်မဖြစ်မီ စဉ့်ကူးမင်းလက်ထက်က စစ်ကိုင်းတွင် ဆင်းရဲပင်ပန်းစွာ နေထိုင်ခဲ့ရရာ ထိုစဉ်က နေထိုင်ခဲ့သည့် အိမ်နေရာတွင် ဘုရင်ဖြစ်လာပြီးနောက် ၂၀ ရက် မတ် ၁၇၈၂ တွင် အောင်မြေလောက စေတီကို တည်ထားကိုးကွယ်သည်။ စေတီတော်တွင် ကြေးချိန် ၂၅၀၀ ပိဿာရှိ ခေါင်းလောင်းညီနောင်ကိုလည်း ချိတ်ဆွဲထားရှိသည်။

၁၇၈၃ ခုနှစ်တွင် အိမ်တော်ရာ ဘုရားဟုလည်း အသိများကြသော အောင်မြေလောက ဘုရားကို ဘိုးတော်ဘုရား ဘုရင်က ဧရာဝတီမြစ်နဖူး ထူပါရုံစေတီမှ သိပ်မဝေးလှရာ သူဘုရင်မဖြစ်မီ အတန်ငယ်ကာလအကြာမှ အိမ်နိမ့်စံစဉ် တည်ဆောက်တော်မူသည်။ သူ့ဖခင်ဘုရင် အလောင်းဘုရား၏ ဆန္ဒအတိုင်း သူနန်းတက်ရမည့် နှစ်ထက်များစွာ နောက်ကျပြီး နန်းတက်ခဲ့ရသည်။ သို့သော် ဆင်ဖြူရှင် ဘုရင်က ဖခင်ဆန္ဒနှင့် ဆန့်ကျင်၍ သူ့သားစဉ့်ကူးမင်းကို နန်းတက်စေခဲ့ရာ ဘိုးတော်ဘုရားမှာ ၁၇၈၂ ခု သူနန်းတက်ရန် အချိန်ကျသည့် တိုင်အောင် ပုန်းအောင်းနေရလေ၏။ အောင်မြေ လောက စေတီတော်မှာ တဆူလုံး နီးနီး ကျောက်စလစ် အုဌ်တို့ဖြင့် တည်ထားခဲ့ရာ ပုဂံ ညောင်ဦး၊ ရွှေစည်းခုံ စေတီတော် မူရင်း ပုံတော်၏ ရှည်ရှည် မျောမျော သဏ္ဌာန်လို ပုံတူ အဖြစ် တည်ထားခဲ့သည်။ အခြားအခြား သော ဘုရင်များကဲ့သို့ပင် ဤဘုရားအား ဘိုးတော် ဘုရား တည်ထားခဲ့သည့် စေတနာ စိတ်ရင်းက သူစိုးစံကာလ အတွင်း ရက်စက်သမှု့ မကောင်းပြုမိသမျှကို ပြေပျောက် ဖို့သာ ဖြစ်ရှာသည်။

## ကိုးကား
ဒေါက်တာအေးကျော် (စာရေးဆရာ)

**ဒေါက်တာအေးကျော်** သည် မြန်မာ အမျိုးသား ဆရာဝန်စာရေးဆရာတစ်ဦး ဖြစ်သည်။

## ငယ်ဘဝ 
ဒေါက်တာအေးကျော်ကို မန္တလေးတိုင်း၊ အမရပူရမြို့တွင် ဦးပြူးနှင့် ဒေါ်လှရှင် တို့က ၁၉၅၀ ခုနှစ်တွင် မွေးဖွားခဲ့သည်။

## ပညာရေး 
MBBS, Dip Med Sc GP (Family Medicine), D A Psychology, DAE, Master of Public Admininstration

## စာပေရေးရာ 
Health for All Magazine ၏ အယ်ဒီတာချုပ်အဖြစ် လည်းကောင်း၊ Family Health Journal ၏ အယ်ဒီတာ အဖြစ်လည်းကောင်း တာဝန်ထမ်းဆောင်လျက် ရှိသည့် အပြင် PhD Steering Committee Yangon University အဖွဲ့ဝင် အဖြစ်လည်းကောင်း၊ Steering Committee of Private Partnership For Public Health အဖွဲ့ဝင် အဖြစ်လည်းကောင်း တာဝန်ထမ်းဆောင် လျက်ရှိသည်။

## ရရှိခဲ့သောဆုများ 
* အမျိုးသားစာပေဆု
* စာပေဗိမာန်စာပေဆု

## ဟောပြောမှုများ 
မြန်မာ့ရုပ်မြင်သံကြား နှင့် မြဝတီရုပ်မြင်သံကြား တို့မှ ဟောပြောမှုများ ပြုလုပ်ခဲ့သည်။

## မိသားစု 
သားသမီး (၅) ယောက် ထွန်းကားခဲ့သည်။

## ရေးသား ထုတ်ဝေခဲ့သည့် စာအုပ်များ 
ဒေါက်တာအေးကျော် (ဇီဝကမ္မ) ကလောင်အမည်ဖြင့် အောက်ပါ စာအုပ်များကို ရေးသားထုတ်ဝေခဲ့သည်။
# *ဆေးဝါးဗေဒ အခြေခံ*
# *အင်္ဂလိပ်-မြန်မာ ဆေးပညာ အဘိဓာန်*
# *မေမေ့ရင်သွေး*
# *သူနာပြုအကူ*
# *သူနာပြုများအတွက် အင်္ဂလိပ်-မြန်မာ ဆေးပညာ အဘိဓာန်*
# *လုပ်ငန်းဆောင်တာ သင့်ခန္ဓာ*
# *အမျိုးသားတို့အကြောင်း၊ အမျိုးသမီးတို့အကြောင်း*
# *အာဟာရနှင့်ဆိုင်သော ကျန်းမာရေးဆောင်းပါးများ*
# *လူငယ်လူရွယ်နှင့် ကျန်းမာရေး*
# *အကြောင်းတရားတို့၏ အစွမ်းသတ္တိများ*
# *ဖေဖေမေမေ မာပါစေ*
# *နှစ်သိမ့်ဆွေးနွေး ပညာပေးခြင်း*
# *သားဦး သမီးဦးတို့ အသက်ရှည်ကြမည်*
# Medical Terms (For Public)
# *ကိုယ်ဝန်ဆောင်မိခင်*
# *အစာ အဟာရနှင့်ဆိုင်သော ကျန်းမာရေး*

## ကိုးကား 
ကဏ္ဍ:မြန်မာ အမျိုးသား စာရေးဆရာများ
ကဏ္ဍ:မြန်မာ ဂျာနယ်လစ်များ
ကဏ္ဍ:မြန်မာ ဆရာဝန်များ
ကဏ္ဍ:မြန်မာ စာရေးဆရာများ
အမှတ်(၁၁) ခြေလျင်တပ်ရင်း

**အမှတ်(၁၁) ‌‌‌‌‌ခြေလျင်တပ်ရင်း** (အတိုကောက် **ခလရ ၁၁**) သည်  တောင်ပိုင်းတိုင်းစစ်ဌာနချုပ်၏ အမှတ်(၆၆)တပ်မဌာနချုပ် လက်အောက်ခံ ဧရာဝတီတိုင်း ၊ ပုသိမ်မြို့နယ်၊ ဝါးယားချောင်းကျေးရွာ တွင်တည်ရှိသည်။ 

ဗိုလ်ချုပ်ကြီးသီဟသူရတင်အောင်မြင့်ဦးသည် ၎င်းဗိုလ်မှူးဘဝတွင် ခလရ(၁၁)၌ တာဝန်ထန်းဆောင်ခဲ့ပြီး မိုင်းယန်းတိုက်ပွဲ၌ သီဟသူရဘွဲ့ရရှိခဲ့သည်။

## ကိုးကား 
ကဏ္ဍ:ခြေလျင်တပ်ရင်းများ
အမှတ်(၇၆) ခြေလျင်တပ်ရင်း

အုန်းချော မန္တလေးခြေစိုက်၊

ကဏ္ဍ:ခြေလျင်တပ်ရင်းများ
မြေပေါက်ကြီးဘုရား

၁၆၇၂ ခုနှစ်ကတည်ထားခဲ့သော တိလောကဂုရုဂူကျောင်းနှင့် မြေပေါက်ကြီးဘုရာတို့မှာ နှစ်ရာချီကြာ လှပသော နံရံဆေးရေးပန်းချီအလီလီတို့ကြောင့် ကျော်ကြားပါသည်။
အေဒီ

]]
**အေဒီ** (A.D) ဆိုသည်မှာ ယေရှုခရစ်တော် မွေးဖွားသည့် နှစ်မှ စတင်၍ အချိန် (နှစ်များ)ကို ရေတွက်သည့် အချိန် ရေတွက်ပုံ စနစ် တစ်မျိုး ဖြစ်သည်။ အလယ်ခေတ်လက်တင်ဘာသာ () (သို့မဟုတ်) *Anno Domine* မှဆင်းသက်ပြီး *သခင်ဘုရား၏ ခုနှစ်ဝယ်* ဟုဆိုလိုသည်။ ဂရီဂေါရီးယန်းပြက္ခဒိန် နှင့် ဂျူလိယက်ဆီဇာပြက္ခဒိန်တို့၌ နှစ်များကို ညွှန်းဆိုရန်၊ နံပါတ်စဉ်တပ်ရေတွက်ရန် အသုံးပြုကြသည်။ (ဗုဒ္ဓဘာသာ၏ သာသနာနှစ်နှင့် ဆင်တူသည်။ သို့သော် သာသနာနှစ်မှာ ဗုဒ္ဓပရိနိဗ္ဗာန်စံဝင်ပြီးမှ စတင်ရေတွက်ခြင်းဖြစ်သည်။)

အေဒီကို ခရစ်တော်ဖွားမြင်သည့်နှစ်မှစ၍ ရေတွက်ပြီး ဘီစီကို ထိုအချိန်ကာလမတိုင်ခင် နှစ်များကိုညွှန်းဆိုရန်အသုံးပြုကြသည်။ အေဒီနှင့် ဘီစီကြား၌ ကြားနှစ်ကာလတစ်ခုမျှမရှိပါ။ ဆိုလိုသည်မှာ ဘီစီ (၁) ပြီးနောက် ချက်ချင်းဆိုသလို အေဒီ (၁) လာသည်။ ယခုနေ့စွဲစနစ်ကို ​အေဒီ (၅၂၅)၌ ဒန်ညုမြစ်အနီး ဆစ်သီးယားမိုင်းနာဒေသ(Scythia Minor) က ဒိုင်ယွန်နစ်ဆီးယပ်စ် (Dionysius Exiguus) ကတီထွင်ခဲ့သည်။ သို့သော် ​အေဒီ (၈၀၀)နောက်ပိုင်းအထိ တွင်ကျယ်စွာအသုံးမပြုခဲ့ကြချေ။

## ကိုးကား
လေတပ်စခန်းဌာနချုပ်

**လေတပ်စခန်းဌာနချုပ်** သည် စစ်ဘက်သုံး လေယာဉ်ကွင်း (သို့မဟုတ်) အရပ်ဘက် လေယာဉ်ကွင်းကို ခြေခံ၍ စစ်လေယာဉ် များ ပါဝင်သည့် စစ်ဌာနချုပ် ဖြစ်သည်။ အချို့နိုင်ငံများ၏ လေတပ်စခန်းဌာနချုပ်များသည် အရပ်ဘက် လေယာဉ်ကွင်း များတွင် တည်ရှိကြသော်လည်း အချို့ နိုင်ငံများတွင်မူ စစ်ဘက်သုံးအတွက် သီးသန့် ထားကြသည်။ အချို့နိုင်ငံများတွင်မူ မြေအောက်တွင် တည်ဆောက်ကြသည်။ လေတပ်စခန်း ဌာနချုပ်များသည် အရပ်ဘက် လေယာဉ်ကွင်းများထက် လေယာဉ်ပစ် ဒုံးကျည် များ၊ စက်သေနတ် များ ကဲ့သို့သော လေကြောင်းရန် ကာကွယ်ရေးစနစ် များ တပ်ဆင်ထားကြသည်။ လေတပ်စခန်း ဌာနချုပ်များတွင် လေယာဉ်အုပ်စု များ ပါဝင် ဖွဲ့စည်းထားကြပြီး ရေဒါစခန်းများ ၊ လေကြောင်းထိန်းသိမ်းရေး စခန်းများ၊ လေယာဉ်ပြင်ဆင်ရေး စခန်းများ ပါဝင်ကြသည်။
အောင်လွင်

**ဦးအောင်လွင်** သည် ရုပ်ရှင်ထူးချွန်ဆုရရှိသော ရခိုင်လူမျိုး ရုပ်ရှင်မင်းသားနှင့် ဒါရိုက်တာ တစ်ဦးဖြစ်သည်။ ရုပ်ရှင်ရိုက်ကူးရာတွင်မူ **စံရွှေမောင်** အမည်ဖြင့်ရိုက်ကူးခဲ့သည်။ ဦးအောင်လွင်သည် အောက်တိုဘာလ ၂၃ ရက် ၁၉၃၅ ခုနှစ်တွင်စစ်တွေမြို့၌ အဖ ဦးအောင်ကျော်ဇံ၊ အမိဒေါ်ကြွယ်တို့မှ မွေးဖွားခဲ့သည်။ ရန်ကုန်မြို့ ဗိုလ်ချုပ်လမ်း၊ အစိုးရအထက်တန်းကျောင်းမှ တက္ကသိုလ်ဝင်တန်း ကျခဲ့သည်။ ဟယ်ရီတန်အရေးအခင်း၌ ပါဝင်ခဲ့သည်။ ၁၉၅၄-၅၅ ခုနှစ်တွင် အမျိုးသားစီးမံကိန်းဌာန၊ စာရင်းအင်းဌာနခွဲတွင် အောက်တန်းစာရေး၊ ၁၉၅၅-၅၆ ခုနှစ်တွင် ရေနံချောင်းမြို့၊ ရေနံမြေစီမံကိန်းရုံးတွင် အထက်တန်းစာရေး၊ ၁၉၅၆ ခုနှစ်တွင် ဓာတ်သတ္တုရှာဖွေရေးနိုင်ငံခြားပညာသင်အဖြစ် ရွေးချယ်ခံရသော်လည်း ဟယ်ရီတန်အရေးအခင်း၌ ပါဝင်ခဲ့မှုကြောင့် ပယ်ခြင်းခံရသည်။

## ရိုက်ခဲ့သော ဇာတ်ကားများ 
*မိုးကုတ်စက်ဝိုင်း
*မှုံရွှေရည်

*နော်ကူးမ

*တိမ်လွှာမို့မို့ လွင်

*ယောက္ခမနှင့်တစ်ထောင်တစ်ည

*မိုးညအိပ်မက်ဖြူ

*အမုန်းသက်လေပြေ

*အမွှေစိန်

*ပင်လယ်ရေချမ်းနွေမှာခန်း

*ကိုလူပျိုကြီး နှင့် ဂျုလီယက်

*အမုန်းလွန်သော်

*နိုင်ငံကျော်ရုပ်ရုင်မင်းသမီးယောက်ျား

*သရဲတကယ်ရှိလား

*မယားပါဆွေမျိုးများ

*အွန်လိုင်းဝိညဉ်

*ပန်းပြုစားတဲ့ည

*ချစ်စံအိမ်

*မွှေချက်များများသော်

*ပြဿနာ

*နှစ်ပါးသွား Update

## နောက်ခံ 
၁၉၆၁ ခုနှစ်တွင် ကျောက်မဲမြို့မှ အငြိမ်းစား ခရိုင်ဝန် ဦးအယ်လ်ခွန်ဆိုင်း၊ ဒေါ်နန်းခမ်းကြာတို့၏ သမီး ဒေါ်အေမီနှင့် လက်ထပ်ခဲ့ပြီး၊ သား သမီး ၆ ဦး ထွန်းကားခဲ့သည်။

၁၉၅၇ တွင် ရုပ်ရှင်လောကသို့ ဝင်ရောက်ခဲ့ပြီး၊ ၁၉၇၄ ခုနှစ် အတွက် အကယ်ဒမီ သရုပ်ဆောင် ထူးချွန်ဆု(ဇာတ်ရံ)ကို *နော်ကူးမ* ဇာတ်ကားဖြင့် ရရှိခဲ့သည်။ ဒါရိုက်တာ စံရွှေမောင် အမည်ဖြင့်လည်း *မိုးကုတ်စက်ဝိုင်း ကျော်လွန်၍*၊ *နောက်မကျကြေး* နှင့် အခြား ရုပ်ရှင် ဇာတ်ကားများကို ဒါရိုက်တာ အဖြစ် တာဝန်ယူပြီး ရိုက်ကူး ထုတ်လုပ်ခဲ့သည်။

၁၉၈၈ ခုနှစ်တွင် ရှစ်လေးလုံး ပြည်သူ့ အရေးတော်ပုံကြီးတွင် အခြား စာပေ အနုပညာရှင်များနှင့် အတူ လက်တွဲပြီး တက်ကြွစွာ ပါဝင်ခဲ့သလို၊ သား သာကျော်မောင်နှင့် သမီး သန္ဒာခိုင်တို့ ၂ ဦးသည်လည်း တက်ကြွစွာ ပါဝင်ခဲ့ပြီး၊ မဆလ အစိုးရရဲ့ ဖမ်းဆီး ထိန်းသိမ်းခြင်းကို ခံခဲ့ရသည်။ ရုပ်ရှင် သမဂ္ဂတွင် ဥက္ကဋ္ဌ အဖြစ် တာဝန်ယူ ဆောင်ရွက်ခဲ့သည်။

၁၉၈၉ ခုနှစ်တွင် ဇနီး ဖြစ်သူ ဒေါ်အေမီနှင့် ကွာရှင်း ပြတ်စဲခဲ့ပြီး၊ ကွာရှင်းပြီးနောက် ဇနီးဖြစ်သူနှင့် သမီးဖြစ်သူ မကျော့ကျော့ခိုင်တို့သည် ဂျပန်နိုင်ငံသို့ သွားရောက် အလုပ်လုပ်ကိုင် နေထိုင် နေကြသည်။

စစ်တပ်က နိုင်ငံတော် အာဏာကို သိမ်းပြီးနောက် အမျိုးသား ဒီမိုကရေစီ အဖွဲ့ချုပ် ဖွဲ့စည်းသော အခါ၊ ဒေါ်အောင်ဆန်းစုကြည် ဦးဆောင်သည့် တတ်သိပညာရှင် အစုအဖွဲ့ကနေ ပါဝင်ခဲ့ပြီး၊ အဖွဲ့ချုပ် ဗဟို အလုပ်မှုဆောင် အဖွဲ့ဝင် တဦး အဖြစ် တာဝန်ယူခဲ့သည်။

## ရရှိခဲ့သောဆုတံဆိပ်များ 
ဦးအောင်လွင်သည် ၂၂ကြိမ်မြောက် မြန်မာ့ရုပ်ရှင်ထူးချွန်ဆုချီးမြှင့်ပွဲအခမ်းအနားတွင် နော်ကူးမ ရုပ်ရှင်ဇာတ်ကားဖြင့် ၁၉၇၄ခုနှစ်အတွက် အမျိုးသားဇာတ်ပို့ဆုကို ရရှိခဲ့သည်။ ဦးအောင်လွင်သည် မြန်မာနိုင်ငံရုပ်ရှင်အစည်းအရုံးမှပေးအပ်သည့် ရုပ်ရှင်တစ်သက်တာဆု ကိုလည်းရရှိခဲ့သည်။ ထို့အပြင် အမျိုးသားကာကွယ်ရေးနှင့်လုံခြုံရေးကောင်စီ၏ ၂၀၂၅ခုနှစ်၊နိုဝင်ဘာလ ၁၄ ရက်နေ့တွင်ထုတ်ပြန်သည့် အမိန့်ကြော်ငြာစာအမှတ် (၂၀၃/၂၀၂၅) ဖြင့် အလင်္ကာကျော်စွာဘွဲ့ အပ်နှင်းခြင်းခံရသည်။
အောင်စိုး (စာရေးဆရာ)

စစ်ပြီးခေတ် စာပေလောကတွင် အညာဓလေ့ဘဝသရုပ်ဖော်ဝတ္ထုတိုများရေးသားပြီး ထင်ရှားသူ စာရေးဆရာ အောင်စိုး (၁၉၂၆-၂၀၁၀) ကို သခင်ရဲညွန့်(ပုဂံ)၊ ဒေါ်တင်မြင့်တို့က မြင်းခြံခရိုင်၊ ပုဂံ(ညောင်ဦး)မြို့နယ် တက်မကျေးရွာ၌ ၁၉၂၆ ခုနှစ် စက်တင်ဘာလ ၁၉ ရက်နေ့တွင် မွေးဖွားသည်။ အမည်ရင်းမှာ ဦးအောင်စိုးဖြစ်သည်။

ဆရာအောင်စိုးသည် ငယ်စဉ်က တောင်တွင်းကြီးမြို့ အိုဘီအမ်နေရှင်နယ်ကျောင်း၊ ညောင်ဦးမြို့ ဆရာခင် အမျိုးသားအထက်တန်းကျောင်းတို့၌ ပညာသင်ယူခဲ့သည်။ ၁၉၄၈ ခုနှစ်တွင် မက်ထရစ်စာမေးပွဲ အောင်မြင်ပြီး ရန်ကုန်တက္ကသိုလ်သို့ တက်ရောက်ပညာ သင်ယူခဲ့သည်။ ၁၉၅၃ ခုနှစ်တွင် ရန်ကုန်တက္ကသိုလ်မှ ဝိဇ္ဇာဘွဲ့ရရှိသည်။

၁၉၄၇ ခုနှစ်တွင် ညောင်ဦး သုခမောင်ကလောင်အမည်ဖြင့် သတင်းစုံဂျာနယ်၌ စာညွန့်များ၊ ဝတ္ထုတိုများ ရေးသားသည်။ ရန်ကုန်တက္ကသိုလ် ပထမနှစ်တွင် မြန်မာစာအသင်းက ကျင်းပသော အထွေထွေမြန်မာမှုပြိုင်ပွဲ၌ 'ခါနွေဦး' ဟူသော ဝတ္ထုတိုဖြင့် ဝင်ရောက်ယှဉ်ပြိုင်ရာ ပထမဆုရရှိသည်။ ၁၉၄၈ ခုနှစ်တွင် အောင်စိုး ကလောင်အမည်ဖြင့် 'လှည်းယဉ်ကြော့ကြော့'နှင့် 'ရွှေပွင့်'ဟူသော ဝတ္ထုတို နှစ်ပုဒ်ရေးသားပြီး ရှုမဝရုပ်စုံမဂ္ဂဇင်းသို့ ပေးပို့ရာ နှစ်ပုဒ်စလုံး ရွေးချယ်ထည့်သွင်းဖော်ပြခြင်းခံရသည်။ ဆက်လက်၍ တာရာ၊ ပဒေသာ၊ သွေးသောက်၊ တိုင်းရင်းမေ၊ ကလောင်စုံ၊ ဆန်းသစ်ဦး၊ ယုဇန၊ ဂျာနယ်ကျော်၊ စာပေဗိမာန်၊ မြဝတီ၊ ကလျာ၊ မေ့တွက်တာ၊ ကေသီပန်၊ စန္ဒါ၊ မိုးဝေ၊ ဝတ်မှုန်၊ သုတပဒေသာ စသည့် ဂျာနယ်၊ မဂ္ဂဇင်းများ၌ ရေးသားသည်။

'လှည်းယဉ်ကြော့ကြော့နှင့် အညာဓလေ့ ဝတ္ထုများ' (၁၉၆၁)၊ 'ကောက်သင်းကောက်နှင့် အညာဓလေ့ ဝတ္ထုတိုများ' (၁၉၆၃)၊ 'တိုင်းကျော်နှင့် ဘဝသရုပ်ဖော်ဇာတ်ကောင်များ' (၁၉၆၅)၊ 'သစ်သစ်လွင်လွင် ဘဝသရုပ်ဖော်ဝတ္ထုများ' (၁၉၆၆) တို့ကို ပုံနှိပ်ထုတ်ဝေခဲ့သည်။ ထို့အပြင် ဟံသာဝတီ၊ မြန်မာ့အလင်း၊ ကြေးမုံနှင့် လုပ်သားပြည်သူ့ နေ့စဉ်သတင်းစာများ၌ ရေးသားခဲ့သည့် ဆောင်းပါးများကို စုစည်း၍ 'သူ့စိတ်သူ့စာ ဆောင်းပါး ပေါင်းချုပ်' စာအုပ်အဖြစ် ထုတ်ဝေခဲ့သည်။ စာပေဗိမာန်အဖွဲ့ကလည်း ပြည်သူ့လက်စွဲစာစဉ်အဖြစ် စာရေးဆရာအောင်စိုးရေးသားသည့် အညာဓလေ့ဝတ္ထုများကို ပုံနှိပ်ထုတ်ဝေဖြန့်ချိသည်။ စာရေးဆရာ အောင်စိုးသည် ဝတ္ထုတိုများသာမက အိ၊ လှသထက်လှ မယ်ဆိုရင်၊ အေးတင်၊ မိတာ၊ ဟောင်း ကြမ္မာလည်း ကြွေပါပြီ စသည့် လုံးချင်းဝတ္ထုများကိုလည်း ရေးသားခဲ့သည်။

စာပေရေးသားခြင်းအပြင် ရန်ကုန်မြို့ မြို့မ အမျိုးသားကျောင်း ကျောင်းအုပ်ဆရာကြီး ဦးဘလွင် ဥက္ကဋ္ဌအဖြစ် ဆောင်ရွက်သည့် ဒီမိုကရေစီ ပညာပြန့်ပွားရေးအသင်းက ထုတ်ဝေသော ဒီမိုကရေစီဂျာနယ်၌ မန်နေဂျာအယ်ဒီတာအဖြစ် ငါးနှစ်ကျော် ဆောင်ရွက်ခဲ့သည်။ ထို့အပြင် ဆရာတက်တိုး၊ ဆရာသိပ္ပံစိုးလှတို့နှင့်အတူ တစ်ကျပ်တန် ဘာသာပြန်မဂ္ဂဇင်းကိုလည်း ထုတ်ဝေခဲ့သည်။

၁၉၅၈ ခုနှစ်မှ ၁၉၈၇ ခုနှစ်အထိ ကာကွယ်ရေး ဝန်ကြီးဌာန လေ့ကျင့်ရေးညွှန်ကြားရေးမှူးရုံးကထုတ်ဝေသည့် စစ်ပညာဂျာနယ်၌ အယ်ဒီတာအဖြစ် တာဝန်ထမ်းဆောင်ပြီး ၁၉၈၇ ခုနှစ်တွင် အယ်ဒီတာအဖြစ်မှ အငြိမ်းစားယူသည်။

၁၉၆၅ ခုနှစ်တွင် အမျိုးသား စာပေဆု (ဝတ္ထုတိုပေါင်းချုပ်-ဒုတိယဆု) ကို 'တိုင်းကျော်နှင့် ဘဝသရုပ်ဖော် ဇာတ်ကောင်များ' စာအုပ်ဖြင့်ဆုရရှိသူ၊ ကန်တော့ခံ သက်ကြီး စာပေပညာရှင် စာရေးဆရာကြီး အောင်စိုးသည် ၂၀၁၀ ပြည့်နှစ် ဖေဖော်ဝါရီလ ၂၂ ရက်နေ့တွင် ရန်ကုန်မြို့၌ ကွယ်လွန်သည်။

## ကိုးကား
ကဏ္ဍ:မြန်မာ အမျိုးသား စာရေးဆရာများ
ကဏ္ဍ:မြန်မာ စာရေးဆရာများ
အောင်သန်းထွန်း

''"အမျိုးသား စာပေဆုရ အောင်သန်းထွန်း (မုံရွာ)၊ မဟာဝိဇ္ဇာ (ဂုဏ်ထူး)၊ ဥပဒေ ဝိဇ္ဇာ" ရဲ့ အတ္ထုပ္ပတ္တိ အကျဉ်းကို ပြည့်စုံ စာအုပ်တိုက်က ၂ဝဝ၅ ခု၊ ဇူလိုင်လမှာ ပထမ အကြိမ် ထုတ်ဝေ ဖြန့်ချိခဲ့တဲ့ အောင်သန်းထွန်းရဲ့ 'အဓိက သမိုင်းဆိုင်ရာ ဝေါဟာရများ (101 Key Ideas History)' စာအုပ်ကနေ ပြန်လည် ကူးယူ ဖော်ပြတာ ဖြစ်ပါတယ်။''

## အမျိုးသား စာပေဆုရ အောင်သန်းထွန်း (မုံရွာ)၊ မဟာဝိဇ္ဇာ (ဂုဏ်ထူး)၊ ဥပဒေ ဝိဇ္ဇာ 
ဦးအောင်သန်းထွန်း၏ မျိုးရိုး ဇာတိမှာ စစ်ကိုင်းတိုင်း၊ မုံရွာမြို့နယ်၊ ဗန့်ကျီတိုက်၊ ဆင်ရှင်မြို့နယ်၊ မင်းတိုင်ပင်ရွာမှ ဖြစ်သည်။ ၎င်း၏ ဘေးဖြစ်သူမှာ မင်းတိုင်ပင်မြို့သား၊ သတိုးသုဓမ္မ မဟာသက်တော်ရှည်၊ သေနတ်ဝန်၊ လယ်ကိုင်းမြို့စား၊ ကင်းဝန်မင်းကြီး ဦးကောင်း ဖြစ်သည်။

ဦးအောင်သန်းထွန်းသည် ငယ်စဉ်က ဒုတိယ ကမ္ဘာစစ်ကြီး မဖြစ်မီ မုံရွာမြို့၊ ဝက်စလီယံ အထက်တန်းကျောင်း (ယခု အထက ၃) တွင် ပညာ သင်ကြားခဲ့သည်။ ဒုတိယနှင့် ပဥ္စမတန်းများတွင် ၆ လနှင့် အတန်းတက်ခွင့် ရခဲ့၏။ မြန်မာ တနိုင်ငံလုံးတွင် ၇ တန်း စကောလားရှစ်ကို ယှဉ်ပြိုင် ဖြေဆိုခဲ့ရာ၌ ပထမအဆင့်မှ အောင်မြင်ခဲ့သည်။

စစ်ပြီး ကာလတွင် မုံရွာမြို့ အစိုးရ အထက်တန်းကျောင်း အမှတ် ၁ မှ ၁ဝ တန်း စာမေးပွဲ ဖြေဆို အောင်မြင်ပြီး၊ ရန်ကုန် တက္ကသိုလ်သို့ ဆက်လက် သွားရောက် ပညာ သင်ကြားခဲ့ရာ ခေတ်သစ် သမိုင်းနှင့် နိုင်ငံရေး သိပ္ပံဘာသာများဖြင့် ဝိဇ္ဇာ (ဂုဏ်ထူး)၊ မဟာဝိဇ္ဇာ (ဂုဏ်ထူး) ဘွဲ့များနှင့် ဥပဒေ ဝိဇ္ဇာဘွဲ့များ ရရှိခဲ့သည်။

ဦးအောင်သန်းထွန်းသည် မြန်မာနိုင်ငံ ဘီစီအက်စ် ခေါ် ပဋိညာဉ်ခံ ဝန်ထမ်း (အရွေးချယ်ခံတန်း)၊ ကျောက်ဖြူ ဥပစာကောလိပ်၊ ရန်ကုန် တက္ကသိုလ်၊ သက်ကြီးတက္ကသိုလ်၊ လုပ်သား ကောလိပ်နှင့် မန္ဈလေး တက္ကသိုလ်တို့တွင် သမိုင်းနှင့် နိုင်ငံရေး သိပ္ပံ ကထိက အဖြစ် တာဝန် ထမ်းဆောင်ခဲ့သည်။

ရန်ကုန်မြို့ Soorma & Boon Law Firm တွင် အဖွဲ့ဝင် ဥပဒေ အကျိုးဆောင် လွှတ်တော် ရှေ့နေကြီး၊ မြန်မာနိုင်ငံ ရှေ့နေချုပ် ဌာနတွင် အစိုးရ လွှတ်တော် ရှေ့နေကြီးနှင့် ကချင်ပြည်နယ် ဥပဒေရုံး အကြီးအကဲ အဖြစ် တာဝန် ထမ်းဆောင်ခဲ့သည်။ ဦးအောင်သန်းထွန်းသည် အခါ အားလျော်စွာ မြန်မာနိုင်ငံ သုတေသန ကွန်ဂရက်တွင် သုတေသန စာတမ်းများ ဖတ်ကြားခြင်း၊ သုတေသနကျမ်းများ ပြုစုခြင်း၊ အင်္ဂလိပ် - မြန်မာ နှစ်ဘာသာဖြင့် အင်္ဂလိပ် - မြန်မာ သတင်းစာ၊ ဂျာနယ်၊ မဂ္ဂဇင်းများတွင် သုတေသန ဆောင်းပါးများ ရေးသားခဲ့သည်။

ဦးအောင်သန်းထွန်းသည် 'ခေတ်လေးခေတ် မြန်မာ့တရား ဥပဒေ'၊ ၁၉၆၈ ခုနှစ်နှင့် 'မြန်မာမင်းများ တရားစီရင်ရေး' စာအုပ်တို့ဖြင့် အမျိုးသား စာပေဆု၊ 'မြန်မာဓမ္မသတ်များ သမိုင်း' စာအုပ်ဖြင့် စာပေဗိမာန် စာမူဆု (ပထမ) တို့ ရရှိခဲ့သည်။

ဦးအောင်သန်းထွန်းသည် ယခုလည်း သုတေသနကျမ်းများ၊ ဘာသာပြန်များကို ဆက်လက် ပြုစုနေဆဲ ဖြစ်သည်။ South East Asian Education Ministers Organization အာဆီယံ ၁ဝ နိုင်ငံ အဖွဲ့မှ စုပေါင်း ထုတ်ဝေမည့် ကျမ်းကြီး အတွက် မြန်မာနိုင်ငံကို ကိုယ်စားပြုကာ Legal Traditions of Myanmar သုတေသန စာတမ်ရှည်ကြီး ပြုစု ပေးခဲ့သည်။

ဦးအောင်သန်းထွန်းသည် နိုင်ငံတော် တရား လွှတ်တော်ချုပ်က ဦးစီး ထုတ်ဝေသော Judicail Journal နှင့် နိုင်ငံတော် ရှေ့နေချုပ်က ထုတ်ဝေသော Law Journal တို့၏ English Section တွင် အင်္ဂလိပ် ဘာသာဖြင့် ဥပဒေရေးရာ ဆောင်းပါးများကို ပုံမှန် ရေးသား နေသည်။ အင်္ဂလိပ် ဘာသာထုတ် The Guardian Monthly တွင်လည်း အင်္ဂလိပ် ဘာသာဖြင့် ကဗျာများ၊ ဆောင်းပါးများ၊ ဘာသာပြန် ဝတ္ထုတိုများ ရေးသားလျက် ရှိသည်။

ရန်ကုန်မြို့ အင်းဝနှင့် ပြည့်စုံ စာပေတိုက်များ အတွက်လည်း အင်္ဂလိပ် - မြန်မာ နှစ်ဘာသာဖြင့် ကျမ်းများ၊ ဘာသာပြန်များ ပြုစုပေးလျက် ရှိသည်။ Myanmar Perspective အင်္ဂလိပ် မဂ္ဂဇင်း အတွက်လည်း သုတေသန ဆောင်းပါးများ ရေးပေးလျက် ရှိသည်။

ကဏ္ဍ:မြန်မာ အမျိုးသား စာရေးဆရာများ
ကဏ္ဍ:မြန်မာ စာရေးဆရာများ
အက်ဒ်ဝဲ

ကွန်ပျူတာ သုံးသူမှ လက်ခံခြင်းမျိုးမဟုတ်ဘဲ အင်တာနက်မှတဆင့် ဝင်ရောက်လာတတ်သည့် ကြော်ငြာကို ဆိုလိုသည်။ ဝက်ဘ်ဆိုဒ်များကို ဖွင့်လျှင် နောက်ခံမှ ပါလာတတ်သည်။ အချို့သော Adware များသည် ဂိမ်း (သို့) screen-saver များအဖြစ် စွဲမက်ဖွယ် ဖော်ပြဝင်ရောက်ကြသည်။ ဝက်ဘ်ဆိုက်ကြည့်ရာတွင် မကြာခဏ အနှောက်အယှက်ဖြစ်စေသည်။ သင်၏ ကီးဘုတ်ရိုက်ချက်များကို ချိတ်ဆက်ဖမ်းယူကာ အချက်အလက်များကို အခြားကွန်ပျူတာများသို့ ပို့တတ်၍ Adwareမှ Spywareသို့ အသွင်ပြောင်းနိုင်သော သတိထားရမည့် ဖိုင်များဖြစ်သည်။
လောကဓံ

အင်္ဂုတ္တရ ပါဠိတော်၊ စာမျက်နှာ (၇)။ အဋ္ဌကထာ၊ စာမျက်နှာ (၁၉၅)။
လောကဓံတရား ၈-ပါး။ 
လောကသားတွေ အမြဲတွေ့ကြုံ ခံစားနေရသော တရားရှစ်ပါး၊ ဆင်ခြင်တုံကင်းသောသူကို ရူးသွပ်တုန်လှုပ်စေနိုင်သော သဘောရှိ၏။ 

## လောကဓံတရား ရှစ်ပါး
*(၁) လာဘ - လာဘ် ပေါများ၍ တက်ကြွတုန်လှုပ်ခြင်း။
*(၂) အလာဘ - လာဘ်နည်း၍ညှိုးငယ်တုန်လှုပ်ခြင်း။ 
*(၃)ယသ - အခြံအရံများ၍တက်ကြွတုန်လှုပ်ခြင်း။
*(၄) အယသ - အခြံအရံနည်း၍ ညှိုးငယ် တုန်လှုပ်ခြင်း။
*(၅) ပသံသာ - ချီးမွမ်းခံရ၍ ဝမ်းမြောက်တုန်လှုပ်ခြင်း။
*(၆) နိန္ဒ - အကဲ့ရဲ့ခံရ၍ဝမ်းနည်း တုန်လှုပ်ခြင်း။
*(၇) သုခ - ချမ်းသာကိုစွဲ၍ ဝမ်းသာတုန်လှုပ်ခြင်း။
*(၈) ဒုက္ခ - ဆင်းရဲကိုစွဲ၍ ညှိုးငယ်ပူပြင်း စိုးရိမ်တုန်လှုပ်ခြင်း။  

တည်ငြိမ်ရင့်ကျက်ပြီး လောကဓံကို ခံနိုင်ရည်ရှိတဲ့သူတစ်ယောက်ဖြစ်ဖို့ဆိုရင်........

၁။ ပစ္စည်းဥစ္စာတွေ ရရှိနေလည်း ————- မာန်မတက်သင့်ဘူး။

၂။ ပစ္စည်းဥစ္စာတွေ မရရင်လည်း ————- စိတ်မဆင်းရဲသင့်ဘူး။

၃။ မိတ်ဆွေသူငယ်ချင်းတွေအနားမှာ ရှိနေလည်း ———— သိပ်ပျော်စရာလို့ မမြင်သင့်ဘူး။

၄။ မိတ်ဆွေသူငယ်ချင်းတွေအနားမှာ မရှိလည်း ———– ခပ်အေးအေးပဲနေတက်ရမယ်။

၅။ ချီးမွမ်းခံရလို့လည်း ———— ဝမ်းမြောက်ဝမ်းသာမဖြစ်သင့်ဘူး။

၆။ ကဲ့ရဲ့ ခံရလို့လည်း ————– ဒေါသမဖြစ်သင့်ဘူး။

၇။ ဆင်းရဲခြင်းကြုံတွေ့ရလည်း ————- ကြံကြံခံနိုင်ရမယ်။

၈။ ချမ်းသာခြင်းကို ကြုံတွေ့ရလည်း ———— ထောင်လွှားမာန်တက်ခြင်းမဖြစ်သင့်ဘူး။

လူ့သဘာဝကတော့ ပျော်စရာရှိရင်ပျော်လိုက်တယ်၊ ဝမ်းနည်းစရာရှိရင် ဝမ်းနည်းနေမယ်။ ဒါပါပဲ။ ဒါပေမယ့် ဘာကိုမှ လွန်လွန်ကြူးကြူးမဖြစ်ဖို့နဲ့၊ ပျော်စရာ၊ ဝမ်းနည်းစရာတွေကြုံတွေ့လာရတဲ့အခါ၊ ပျော်ရွှင်မှုတွေနဲ့ ကိုယ်လိုချင်တာတွေဖြစ်နေတုန်းမှာလည်း ဒါတွေဟာ လောကဓံလို သတိလေးထားပြီး သိပေးလိုက်ရင်…….
စိတ်ညစ်စရာတွေ၊ ဝမ်းနည်းစရာတွေ၊ ကိုယ်ဖြစ်ချင်တာတွေမဖြစ်လာတဲ့အခါ ခံစားရတာ နည်းနည်းသက်သာတယ်၊ 

## ကိုးကား
လေကြောင်း နှင့် အာကာသပညာ

လေကြောင်းနှင့် အာကာသ ပညာ ( aerospace ) သည် လေကြောင်းနှင့် အာကာသ ခရီးသွားခြင်း နှင့် ၎င်းတို့နှင့် သက်ဆိုင်သော သုတေသန ပြုမှုများ အစရှိသော ကျယ်ပြန့်သော ပညာရပ် နယ်ပယ်ကို ရည်ညွှန်းပါသည်။ လေကြောင်းနှင့် အာကာသ ပညာသည် အလွန် ကျယ်ပြန့်သော နယ်ပယ် ဖြစ်ပြီး အားလုံးသော လူသားတို့၏ ဘဝ နှင့် တိုက်ရိုက် ဆက်စပ်လျက်ရှိသည်။

## အကျဉ်း 
	 စက်မှု နိုင်ငံ အများစုတွင် လေကြောင်းနှင့် အာကာသ လုပ်ငန်းသည် အများပိုင် နှင့် ပုပ္ပလိကပိုင် လုပ်ငန်းများ ပူးပေါင်း လုပ်ဆောင်လေ့ ရှိကြသည်။ ဥပမာအားဖြင့် အချို့သော နိုင်ငံများတွင် အာကာသ အစီအစဉ်များသည် အစိုးရ၏ ကွပ်ကဲမှုအောက်တွင် ရှိနေပါသည်။ အမေရိကန် ပြည်ထောင်စု ရှိ နာဆာ၊ ဥရောပရှိ အီးအက်စ်အေ၊ ကနေဒါရှိ ကနေဒါ အာကာသ အေဂျင်စီ၊ ရုရှားရှိ အာရ်ကေအေ၊ အိန္ဒိယရှိ အိန္ဒိယ အာကာသ သုတေသန အဖွဲ့ ၊ တရုတ်ပြည်သူ့ သမ္မတ နိုင်ငံ ရှိ တရုတ်အမျိုးသား အာကာသ စီမံခန့်ခွဲရေး တို့ကို ဥပမာ အားဖြင့် တွေ့မြင်နိုင်သည်။

ထိုသို့သော အများပိုင် အာကာသ အစီအစဉ်များနှင့်အတူ ကုမ္ပဏီ အများစုသည် အာကာသယာဉ်များ နှင့် ဂြိုဟ်တုများ အစရှိသော နည်းပညာဆိုင်ရာ ကိရိယာများနှင့် ပစ္စည်းများ ထုတ်လုပ်ကြသည်။ Lockheed Martin, Northrop Grumman, Airbus နှင့် Boeing အစရှိသော ကုမ္ပဏီများသည် အာကာသ အစီအစဉ်တွင် ပါဝင်သည်ဟု သိရသည်။ ထို ကုမ္ပဏီများ သည် လေယာဉ် တည်ဆောက်ခြင်း အစရှိသည့် အခြား လေကြောင်းနှင့် အာကာသ ဆိုင်ရာ နယ်ပယ်များတွင်လည်း ပါဝင်ပက်သက်နေကြသည်။ နိုင်ငံ အများစုတွင် Air France နှင့် Air India အစရှိသော လေကြောင်းသယ်ယူပို့ဆောင်ရေး ကုမ္ပဏီများ ပိုင်ဆိုင်ကြသည်။

## သမိုင်းကြောင်း 
လေကြောင်းနှင့် အာကာသ ပညာရပ်၏ နယ်ပယ်သည် ၁၉၀၃ ခု ဒီဇင်ဘာ ၁၇ ရက် အမေရိကန် ပြည်ထောင်စု မြောက်ကယ်ရိုလိုင်းနား ပြည်နယ် ကစိတီဟော့မြို့၌ ရိုက် ညီနောင် တို့ ၏ ပထမဆုံး စက်အားသုံး လေယာဉ်ပျံမှ စတင်ခဲ့သည်။ ထိုအချိန်မှ စ၍ လေကြောင်းနှင့်အာကာသပညာသည် ယနေ့ခေတ်၏ စိတ်လှုပ်ရှားစရာ အကောင်းဆုံး၊ တိုးတက်မှု အမြန်ဆုံး နှင့် နည်းပညာရပ် အမျိုးစုံဆုံး ပါဝင်သော နယ်ပယ်များတွင် တစ်ခုအပါအဝင် ဖြစ်လာခဲ့သည်။ ၁၈ရာစုနှစ် မီးပုံးပျံများမှ စတင်ကာ ဝီလ်ဗာ နှင့် အော်ဗီ ရိုက် ညီအစ်ကို တို့၏ စက်တပ်လေယာဉ်ပျံတို့ အလယ်မှသည် အပိုလို ၁၁ အစရှိသော လူသားလိုက်ပါစီးနင်းသော လကမ္ဘာသွားအာကာသယာဉ်များမှနေ၍ စိတ်လှုပ်ရှားစရာကောင်းသော ဘိုးအင်း၊ အဲယားဘတ်စ် နှင့် ဘုံဘတ်ဒီးယား ကုမ္ပဏီတို့မှ ထုတ်လုပ်သော လေယာဉ်ပျံအသစ်များစသည်အထိ ရာစုနှစ်တစ်ခုကျော်အတွင်းမှာပင် သိသိသာသာ တိုးတက်ပြောင်းလဲလာခဲ့သည်။

## လေကြောင်းဆိုင်ရာ ကုန်ထုတ်လုပ်ငန်း 
လေကြောင်းဆိုင်ရာ ကုန်ထုတ်လုပ်ငန်းသည် နည်းပညာမြင့်မားသော ကုန်ထုတ်လုပ်ငန်းတစ်ခု ဖြစ်ပြီး လေယာဉ်၊ ထိန်းချုပ်ပစ်လွှတ်နိုင်သော ဒုံးကျည်၊ အာကာသယာဉ်၊ လေယာဉ်ပျံ အင်ဂျင်၊ အာကာသသို့ တွန်းထုတ်ပေးသောယာဉ် နှင့် အခြားသက်ဆိုင်သော ပစ္စည်းများကို ထုတ်လုပ်သော လုပ်ငန်းဖြစ်သည်ဟု အမေရိကန်နိုင်ငံ အလုပ်သမား စာရင်းအင်းများနှင့် သက်ဆိုင်သောအဖွဲ့ (Bureau of Labor Statistics) ၏ ဝက်ဘ်ဆိုဒ်တွင် ဖော်ပြထားသည်။

## လေကြောင်းခရီးသွားလုပ်ငန်း 
## အာကာသခရီးသွားလုပ်ငန်း
ရန်ကုန်အလွန် (ရုပ်ရှင်)

ရန်ကုန်အလွန် သို့မဟုတ် Beyond Rangoon သည် ၁၉၉၅ ခုနှစ်တွင်ရိုက်ထားသော ဒါရိုက်တာ John Boorman မှ Laura Bowman (Patricia Arquette မှသရုပ်ဆောင်၏)  အကြောင်းကို ရိုက်ကူးထားသော ဇာတ်ကားဖြစ်သည်။ ၁၉၈၈ ခုနှစ် မြန်မာပြည် ၈၈၈၈ သပိတ်မှောက်နေသည့် အချိန်တွင် အမေရိကန်သူတစ်ယောက် မြန်မာပြည်သို့ လည်ပါတ်သွားချိန်နှင့် တိုက်ဆိုင်၍ ဖြစ်ပျက်ခဲ့သော အရာများကို သရုပ်ဖော်ထားခြင်းဖြစ်သည်။ ရုပ်ရှင်ကားကို မလေးရှားနိုင်ငံရှိ ပီနန်မြို့ နှင့် တခြားသော နေရာများတွင် ရိုက်ကူးခဲ့ပြီး၊ တကယ့်အဖြစ်အပျက်ကို ပြန်လည်ရိုက်ကူးထားသည့် ဇာတ်ကားဖြစ်သည်။

ထိုဇာတ်ကားတွင် Bowman သည် မထင်မှတ်ပဲ၊ ဒီမိုကရေစီရရှိရန် နိုင်ငံရေး လှုပ်ရှားနေကြသည့် တက္ကသိုလ်ကျောင်းသားများနှင့် ပူးပေါင်းမိသွားကာ၊ ကျောင်းသားခေါင်းဆောင် ဦးအောင်ကိုနှင့်အတူ မြန်မာပြည်တွင် လည်ပါတ်ခဲ့သည်။ မြန်မာပြည်တွင် ငြိမ်းချမ်းစွာ ဆန္ဒပြနေသော ကျောင်းသားများကို မဆလ စစ်အစိုးရမှ ဆိုးရွားစွာ ကိုင်တွယ်ဖြေရှင်းမှုများကြောင့်၊ ကျောင်းသားများသည် ထိုင်းနိုင်ငံသို့ ထွက်ပြေးခဲ့ကြရသည့် ပုံရိပ်ကိုလည်း သရုပ်ဖော်ထားသည်။ 

Laura Bowman ၏ သား နှင့် ခင်ပွန်းသည် ၎င်းတို့၏အိမ် ခိုးဖောက်ခံရာတွင် အသက်ခံခဲ့ရသည်။ သူ၏ အမဖြစ်သူမှ ဖြစ်ပျက်ခဲ့သော အရာများကို မေ့ပျောက်နိုင်ရန် မြန်မာပြည်သို့ အလည်အပါတ်သွားရန် အကြံပြုခဲ့ခြင်းဖြစ်သည်။ မြန်မာပြည်သို့ရောက်သောအခါ ဗိုလ်ချုပ်နေဝင်း မှ ဒီမိုကရေစီလမ်းကို ထောက်ခံကြသော သူများအား ကြမ်းတမ်းစွာ ကိုင်တွယ်ခဲ့ပုံနှင့်၊ မြန်မာပြည်၏ အနာဂတ် ငြိမ်းချမ်းရေးကို ဦးဆောင်နေသည့် ဒေါ်အောင်ဆန်းစုကြည်ကို ပထမဦးဆုံး မြင်ဘူးခဲ့ခြင်းဖြစ်သည်။ ထိုအချိန်တွင် ဒေါ်အောင်ဆန်းစုကြသည် ပစ်မိန့်ပေးနေသည့် ကြားမှ သတ္တိရှိစွာ၊ လက်နက်များ ချိန်ထားသော စစ်သားများကြားထဲသို့ ရဲဝံ့စွာ ဖြတ်သွားခဲ့ပြီး၊ ဒေါ်အောင်ဆန်းစုကြည်သို့ ဗိုလ်မှူးမှ ပစ်ရန် အမိန့်ပေးနေသော်လည်း မည်သည့် စစ်သားမျှ မပစ်ဝံ့ပေ။ ဒေါ်အောင်ဆန်းစုကြည် အဖြစ် ဂျပန်မင်းသမီး Adelle Lutz မှ သရုပ်ဆောင်သည်။ 

Laura Bowman ၏ နိုင်ငံကူးလက်မှတ် ပျောက်သောအခါ မြန်မာပြည်မှ ထွက်မရဖြစ်ခဲ့သည်။ နိုင်ငံကူးလက်မှတ်အသစ် မရမီ အချိန်တွင် ရန်ကုန် အနီးတဝိုက် လည်ပါတ်ရန်ဆုံးဖြတ်ခဲ့ပြီးနောက်၊ ပါမောက္ခဟောင်း ဦးအောင်ကို ၊ ဒီမိုကရေစီရေး ကြိုးပန်းနေကြသော ကျောင်းသားများ၊ ဘုန်းကြီးများ နှင့်တွေ့ဆုံခဲ့ရသည်။ ထို့ကြောင့် စစ်အစိုးရမှ သူ့ကို ရန်သူ သူပုန် စာရင်းတွင် ထည့်ခြင်းခံခဲ့ရသည်။ 

ရုပ်ရှင်ကားတောက်လျှောက်တွင် စစ်သားများကြားမှ လွတ်မြောက်ရန် မြန်မာနိုင်ငံမှ လျှို့ဝှက်ထွက်ပြေးကြရပုံကို သရုပ်ဖော်ထားပြီး၊ နောက်ဆုံးတွင် ဒေါက်တာဖြစ်သူ Laura သည် ထိုင်းနိုင်ငံတွင် ဆက်လက်နေထိုင်ရန် ဆုံးဖြတ်လိုက်ပြီး၊ မြန်မာပြည်မှ ထွက်ပြေးလွတ်မြောက်လာကြသည့် ဒုက္ခသည်များကို ဆေးကုသကာ ဇာတ်လမ်းကို အဆုံးသက်ထားသည်။

နောက်ဆုံး စာတမ်း မထိုးမီတွင် ဒေါ်အောင်ဆန်းစုကြည် ပုံကို ဖော်ပြပြီး၊ သူမ၏ ဘဝ ဇာတ်ကြောင်းကို ပြောပြကာ စာတမ်းထိုး အဆုံးသတ်သည်။

## ကိုးကား
ဟိန်းလတ်

**ဟိန်းလတ်** (၂၁ နိုဝင်ဘာ ၁၉၄၈ မွေးဖွား) သည် မြန်မာ အမျိုးသား စာရေးဆရာတစ်ဦး ဖြစ်သည်။

## ပညာရေး 
ဦးဟိန်းလတ်သည်  ရန်ကုန် ဝိဇ္ဇာနှင့် သိပ္ပံ တက္ကသိုလ်မှ ဝိဇ္ဇာနှင့် စာကြည့်တိုက် ဒီပလိုမာ ဘွဲ့များ ရရှိ ခဲ့သည်။

## အစိုးရဝန်ထမ်း 
ဦးဟိန်းလတ်သည် စိုက်ပျိုးရေးတက္ကသိုလ်တွင် လက်ထောက်စာကြည့်တိုက်မှူး၊ မြန်မာနိုင်ငံ ပညာရေးသုတေသနအဖွဲ့တွင် စာကြည့်တိုက်မှူးနှင့် သုတေသနအရာရှိ တာဝန်များထမ်းဆောင် ခဲ့သည်။

## စာပေရေးရာ ဆောင်ရွက်မှု 
ဦးဟိန်းလတ်သည် ၁၉၈၆ ခုနှစ်တွင် ဩစတြေးလျနိုင်ငံ၊ စင်ကာပူနိုင်ငံနှင့် ၁၉၉ဝ ပြည့်နှစ်တွင် တရုတ်ပြည်သူ့သမ္မတနိုင်ငံသို့ ပညာရေးနှင့် စာပေစာနယ်ဇင်းဆိုင်ရာ ကိစ္စရပ်များအတွက် သွားရောက်ခဲ့သည်။ ၁၉၉ဝ ပြည့်နှစ်မှ ၁၉၉၃ ခုနှစ်ထိ မြန်မာနိုင်ငံစာပေနှင့် စာနယ်ဇင်းအဖွဲ့ (ဗဟို) အတွင်းရေးမှူး (၁)၊ အလုပ်အမှုဆောင်နှင့် တွဲဖက် အတွင်းရေးမှူးတာဝန်များ ဆောင်ရွက် ခဲ့သည်။ မြန်မာနိုင်ငံစာပေနှင့်စာနယ်ဇင်းအဖွဲ့ ဗဟိုအလုပ်မှုဆောင်၊ မြန်မာနိုင်ငံ စာကြည့်တိုက်ဖောင်ဒင်းရှင်း ဗဟိုအလုပ်မှုဆောင်၊ ပြေတီဦးဖောင်ဒေးရှင်း ပညာရေးဖောင်ဒေးရှင်း ဗဟိုအလုပ်မှုဆောင်တာဝန်များ ဆောင်ရွက်လျက်ရှိသည်။

၁၉၆၅ ခုနှစ်မှစ၍ ဝတ္ထု၊ ကဗျာ၊ ဆောင်းပါးများ ရေးသားခဲ့ရာ ယခုအထိ ရေးသားပြီး စာပေ ဆောင်ပါးပေါင်း ၃ဝဝဝ ကျော်နှင့် လုံးချင်း  စာအုပ် ၉၃ အုပ် ရှိပြီဖြစ်သည်။ *တတိယ ကမ္ဘာမှ ပထမကမ္ဘာသို့* စာအုပ်၂၀၀၂ ခုနှစ် အမျိုးသား စာပေဆုရရှိခဲ့သည်။ စံပယ်ဖြူ မဂ္ဂဇင်း၊ စန္ဒာ မဂ္ဂဇင်းနှင့် မိုးဂျာနယ်တို့တွင် အယ်ဒီတာအဖြစ် ဆောင်ရွက်ခဲ့သည်။  

၁၉၉၇ ခုနှစ်မှ ၂၀၀၉ ခုနှစ်ထိ ပေါ်ပြူလာ ဂျာနယ်အယ်ဒီတာချုပ်အဖြစ်ဆောင်ရွက်ခဲ့ကာ ၂၀၁၀ ခုနှစ်မှစ၍ Asean Fame Media Group ဒုဥက္ကဋ္ဌတာဝန်ထမ်းဆောင်လျက်ရှိသည်။ ပေါ်ပြူလာနယူး ဂျာနယ်၊ ရတီမဂ္ဂဇင်းတို့ကိုဦးစီးဆောင်ရွက်လျက်ရှိသည်။ တရုတ်ပြည်သူ့သမ္မတနိုင်ငံ၊ အိန္ဒိယနိုင်ငံ၊ အစ္စရေးနိုင်ငံ၊ ထိုင်းနိုင်ငံတို့တွင် စာနယ်ဇင်းသင်တန်းများ ဆည်းပူးခဲ့သည်။ စင်္ကာပူ၊ မလေးရှား၊ ကမ္ဘောဒီးယား၊ ဟောင်ကောင်နိုင်ငံများသို့ လေ့လာရေးခရီးသွားရောက်ခဲ့သည်။

## အငြင်းပွားဖွယ်ရာများ 
ပိတောက်မြေမဂ္ဂဇင်းသို့ ပေးပို့ခဲ့သော ပုံတူမျိုးပွားခြင်းဆိုင်ရာ ဆောင်းပါးတစ်ပုဒ်မှာ သူတစ်ပါးရေးထားသည့် ဆောင်းပါးကို နာမည်ဖျက်သွင်း၍ ခိုးယူပေးပို့ကြောင်း ပေါ်ပေါက်ပြီးနောက်၊ ပူပူနွေးနွေး အမျိုးသား စာပေဆုရထားသည့် လီကွမ်းယုအတ္ထုပ္ပတ္တိသည်လည်း အစအဆုံး ကိုယ်တိုင်ဘာသာပြန်ခြင်းမဟုတ် စသော နောက်ဆက်တွဲ အငြင်းပွားမှုများပေါ်ပေါက်ခဲ့သည်။

မြောက်ကိုရီးယားနိုင်ငံ ခေါင်းဆောင်ကင်ဂျုံအီးလ် *ကင်မ်ဂျုံအီ သို့မဟုတ် မြောက်ကိုရီးယား၏ ချစ်လှစွာသောခေါင်းဆောင်ကြီး* အတ္ထုပ္ပတ္တိ စာအုပ်ကို ဘာသာပြန်ဆို ရေးသားထုတ်ဝေပြီး မကြာခင် မြောက်ကိုရီးယား သံရုံးမှ ကျန်ရှိစာအုပ်များ ပြန်လည်သိမ်းဆည်းမှုများ ပြုလုပ်ခဲ့သည်။

## ရေးသားခဲ့သည့် စာအုပ်များ 
### စုစည်း တည်းဖြတ်သော စာအုပ်များ 
# ကလေး၏ ပထမငါးနှစ်
# ဆေးရောင်စုံ ဒဂုန်တာရာ ဆောင်းပါးများ
# ဗီတာမင် (၁၃) ဝတ္ထုတိုများ

### အင်္ဂလိပ်ဘာသာဖြင့် ရေးသားပြုစုသော စာအုပ် 
# Fifty Model Essays

## ကိုးကား 
ကဏ္ဍ:မြန်မာ အမျိုးသား စာရေးဆရာများ
ကဏ္ဍ:မြန်မာ ဂျာနယ်လစ်များ
ကဏ္ဍ:အမျိုးသားစာပေဆုရှင်များ
ကဏ္ဍ:မြန်မာ စာရေးဆရာများ
ဟန်လင်း (နိုင်ငံရေးသမား)

**ဦးဟန်လင်း** သည် အမေရိကန် အခြေစိုက် ဒီမိုကရေစီအရေး လှုပ်ရှားသူတွေထဲမှ ကုလသမဂ္ဂ ရုံးရှေ့ဆီ ခရီးရှည် လမ်းလျှောက် ချီတက် ဆန္ဒပြမှုကို စတင်ခဲ့သူ ဖြစ်သည်။

ဦးဟန်လင်းသည် တနင်္သာရီတိုင်း ပုလောမြို့နယ် ရှပ်ပုံကျေးရွာမှ အလယ်တန်းပြ ကျောင်းဆရာ တစ်ဦးဖြစ်ပြီး မော်လမြိုင် တက္ကသိုလ်တွင် ပညာ သင်ခဲ့သူ ဖြစ်သည်။ ၈ လေးလုံး အရေးတော်ပုံတွင် တက်ကြွစွာ ဦးဆောင် ပါဝင်ခဲ့ပြီး စစ်တပ်မှ အာဏာသိမ်းသည့်အချိန်တွင် ကျောင်းသား ၁ဝဝ ကျော်နှင့်အတူ ကေအင်ယူ တပ်မဟာ ၄ ဒေသတွင် တောခိုခဲ့သည်။

ကျောင်းသား တပ်မတော် အေဘီအက်စ်ဒီအက်ဖ် ပထမအကြိမ် ညီလာခံ ကိုယ်စားလှယ် ဖြစ်ခဲ့ပြီး၊ ၁၉၉၆ အထိ အမှတ် (၂ဝ၁) တပ်ရင်း၊ မင်းသမီး စခန်းတွင် ပြန်ကြားရေး တာဝန်ခံ အဖြစ် တာဝန် ယူခဲ့သည်။

ထို့နောက် မနီလွိုင် စခန်းမှ အမေရိကန် ပြည်ထောင်စုတွင် အခြေချရန် ထွက်ခွာသွားခဲ့ပြီး ကွယ်လွန်ချိန်အထိ ဒီမိုကရေစီ အရေးကို တတ်နိုင်သည့်ဘက်က လုပ်ကိုင်သွားသူ တစ်ဦးလည်း ဖြစ်သည်။

အသက် ၅၇ နှစ်အရွယ် ဦးဟန်လင်းသည် အဆုတ်ကင်ဆာ ရောဂါဖြင့် ဆေးဝါး ကုသနေစဉ် နယူးယောက်ပြည်နယ် အီသာကာဆေးရုံတွင် ကွယ်လွန်ခဲ့သည်။ ကွယ်လွန်ချိန်တွင် ဇနီးသည် ဒေါ်ဌေးဌေးရီနှင့် သားသမီး ၆ ဦး ကျန်ရစ်သည်။

## ကိုးကား
သခွားသီးသနပ်

## သခွားသီးသနပ်
### ပါဝင်သော ပစ္စည်းများ 
* လက်ဖျံရိုးအရွယ် သခွားသီး (၃) လုံး
* ရှာလကာရည် လက်ဖက်ရည်အကြမ်းပန်းကန်လုံး (၁) လုံး
* ဆား စားပွဲတင်ဇွန်း (၁) ဇွန်း
* အချိုမှုန့် လက်ဖက်ရည်ဇွန်း (၃) ဇွန်း
* ပုစွန်ခြောက်မှုန့် စားပွဲတင်ဇွန်း (၅) ဇွန်း
* ကြက်သွန်နီကြော် လက်ဖက်ရည်ပန်းကန်လုံး (၃) လုံး
* ဆီချက်အရည် လက်ဖက်ရည်ပန်းကန်လုံး (၁/၂) လုံး
* နှမ်းအနက် လှော်ပြီးသား (၃) ကျပ်သားနဲ့
* ငရုတ်သီးအခြောက်တောင့်လုံးကြော်

### အဆင့်ဆင့် ပြလုပ်ပုံ 
သခွားသီးကို ရေစင်အောင်ဆေး ထက်ခြမ်းခွဲပြီး ကန့်လန့်ဖြတ် ခပ်ပါးပါးလေးတွေဖြစ်အောင် လှီးပေးပါ။ သခွားသီးတွေ အားလုံး လှီးပြီးပြီဆိုရင် ဇလုံတစ်လုံးထဲထည့်ပြီး သခွားသီးတွေကို ရှာလကာရည်နဲ့ ဆားနဲ့ အတူရောနယ်ပေးပါ။ ပြီးရင် သခွားသီးတွေကို ပိတ်ပါးစနဲ့ ထုပ်ပြီး လုံအောင်ပိတ်လိုက်ပါ။

ဇလုံအကြီးတစ်လုံးကိုယူ၊ ပြီးတော့ ပန်းကန်ပြားတစ်ချပ်ကို ဇလုံထဲ မှောက်ထည့်လိုက်ပါ။ ပြီးရင် အပေါ်ကနေ သခွားသီးအိတ်ကို တင်ပြီး သခွားသီးအိတ်ရဲ့အပေါ်ကနေမှ ကျောက်ပျဉ်ဖိ၊ ကျောက်ပျဉ်ပေါ်ကမှ ငရုတ်ဆုံကို တင်ပြီး အနည်းဆုံး နှစ်နာရီလောက် ဖိထားပေးလိုက်ပါ။ အပေါ်က အလေးချိန်ရဲ့ ဖိအားနဲ့ သခွားသီးထဲက အရည်တွေ စိမ့်ထွက်လာမှာနော်။ အရည်တွေကို သပ်သပ်ဖယ်ထားလိုက်။ သုပ်စားခါနီးကျရင် သခွားသီးတွေထည့်ထားတဲ့ အိတ်ထဲက သခွားသီးတွေကို ယူပြီး မြည်းကြည့်လိုက်ပါ။ ကျွတ်ကျွတ်ကျွတ်ကျွတ်နဲ့ ဝါးလို့စားလို့ကောင်းပါတယ်နော်။ (သခွားရည်ကိုတော့ ခေါင်းလျှော်မယ့်ရက်ဆို ခေါင်းမလျှော်ခင် တစ်နာရီလောက်အလိုမှာ အဲ့ဒီသခွားရည်ကို လိမ်းပြီးမှ ခေါင်းလျှော်ရင် အဲ့ဒါ ဦးရေကိုအေးစေတယ်)

နှမ်းအနက်ကို ဒယ်အိုးထဲထည့်ပြီး မီးဖိုပေါ်မှာ မီးအေးအေးနဲ့ လှော်ပေးပါ။ နှမ်းလှော်နံ့လေး သင်းလာရင်တော့ အကျက်ညီအောင် သေချာမွှေပေးပြီးတော့ မီးဖိုပေါ်က နှမ်းလှော်အိုးကို ချပြီး ပန်းကန်လုံးထဲ ပြောင်းထည့်ပေးပါ။ နောက်ပြီး ဒယ်အိုးထဲ ဆီထည့်၊ ဆီပူလာပြီဆိုရင် ငရုတ်သီးအခြောက်တောင့်ထည့်ပြီး မီးနွေးနွေးနဲ့ကြော်ပေးပါ။ ငရုတ်သီးကြော်ရပြီဆိုရင်လည်း ပန်းကန်ထဲပြောင်းထည့်ပေးထားပါနော်။

အားလုံးအသင့်ဖြစ်ရင် ဇလုံအကြီးကြီးထဲမှာ သခွားသီးတွေထည့်၊ ဆား၊ အချိုမှုန့်၊ ပုစွန်ခြောက်မှုန့်၊ ဆီချက်အရည်၊ ကြက်သွန်နီကြော်တွေ ထည့်ပြီး အားလုံးသမအောင် မွှေပေးပါ။ ပြီးရင် အရသာကို မြည်းကြည့်ပါ။ ပြီးတော့မှ နှမ်းလှော်မွှေးမွှေးလေးထည့်ပြီး မွှေပါ။ ပြီးသွားရင်တော့ ပန်းကန်ပြားလေးထဲ သခွားသီးသနပ်သုပ်လေးကို ထည့်၊ အပေါ်ကနေ ကြက်သွန်နီကြော်လေးထည့်ဖြူးပေးပါ။ ငရုတ်သီးတောင့်လုံးကြော်လေးထည့်ပါ။ အဲ့ဒါဆိုရင်တော့ အနံ့အရသာနဲ့ ပြည့်စုံတဲ့ သခွားသီးသနပ်သုပ်လေး ရပါပြီနော်။ အအီလည်းပြေ၊ ခံတွင်းလည်း မြိန်စေတဲ့ သခွားသီးသနပ်သုပ်လေးပါနော်။

(မှတ်ချက်။ သတ်သတ်လွတ် စားသုံးသူများအတွက် ပုစွန်ခြောက်မှုန့်မထည့်ဘဲ သုပ်စားနိုင်သည်။)
ဘုတင်း (ကွန်ပျူတာ)

နေရာချထားသည့် လုပ်ဆောင်မှုစနစ်ဖြင့် ကွန်ပျူတာအား အလုပ်စတင်ခြင်းဖြစ်သည်။ Boot ဆိုသော စကားလုံးသည် " to pull yourself up by your bootstraps " ဆိုသော စာပုဒ်မှ လာခြင်းဖြစ်သည်။ ကွန်ပျူတာ ကိုဖွင့်လိုက်သောအခါ စက်နှိုးပြီး လည်ပတ်လုပ်ဆောင်ရန်အတွက် လိုအပ်သော ညွှန်ကြားချက်များကို အလိုအလျောက်ဖတ်ရှုသွားသည်။ မိမိတွင် hard drive တစ်ခုရှိပါက မိမိ၏ ကွန်ပျူတာ စတင်နိုးကြားရန်လိုအပ်သော ဖိုင်များမှာ hard drive ပေါ်တွင် ရှိကောင်းရှိနေနိုင်သည်။ မိမိ၏ Computer တွင် Floppy drive များသာရှိနေပါက ကွန်ပျူတာကို ဖွင့်ခြင်းမပြုမီ Drive ထဲသို့ Start Up Disk (တစ်နည်းအားဖြင့် Boot Disk/ Bootable Disk) တစ်ခု ထည့်ပေးရန် လိုအပ်သည်။

PC ကိုဖွင့်ရန် အသုံးပြုသည့် ဝေါဟာရဖြစ်သည်။ PC ကိုဖွင့်သောအခါ PC က ROM ထဲတွင် သိုလှောင်ထားသည့် Program တစ်ခုဖြစ်သည့် bootstrap loader ကို စစ်ဆေးသည်။ ယင်း ပရိုဂရမ်က boot record တစ်ခု ဟု သိထားသည့် Hard disk ၏ သီးခြားနေရာတစ်ခုကို ရှာဖွေကြည့်သည်။ Disk ပေါ်တွင် boot record ကို ရှာတွေ့ပါက ထို boot record ထဲတွင် သိမ်းဆည်းထားသည့် ပရိုဂရမ်ကို RAM အတွင်းသို့ load လုပ်ပြီး excute လုပ်ပေးသည်။ အားလုံးအဆင်ပြေမည်ဆိုပါက သင်၏ စက်သည် လှုပ်ရှားသက်ဝင်လာလိမ့်မည်။
Boot sector

ကွန်ပျူတာကို boot လုပ်ပေးနိုင်ရန် လိုအပ်သော စနစ်အချက်အလက်များ ပါဝင်သည့် Disk တစ်ခု၏ ပထမဆုံး sector ဖြစ်သည်။ Disk ကို Boot လုပ်ရန် သို့မဟုတ် စတင်ရန် အသုံးပြုသည့် BIOS ပရိုဂရမ်များကို Load လုပ်ရန် disk ၏ layout နှင့် ပရိုဂရမ်သွင်း code များကို သတ်မှတ်ပြဋ္ဌာန်းသော သတင်းအချက်အလက် အလုံအလောက်ပါဝင်သည်။ ယင်း sector ပျက်စီးသွားပါက ကွန်ပျူတာကို boot လုပ်ရန် ယင်း disk ကို အသုံးပြု၍ မရတော့ပါ။
သတ္တုတွင်း ဝန်ကြီးဌာန

မြန်မာနိုင်ငံရှိ ဝန်ကြီးဌာနများတွင် သတ္တုတွင်း နှင့် ပတ်သက်၍ သတ္တုတွင်း ဝန်ကြီးဌာနထားရှိခဲ့ပြီး ၂၀၁၆ ခုနှစ် သမ္မတ ဦးထင်ကျော် လက်ထက်တွင် သယံဇာတနှင့် သဘာဝပတ်ဝန်းကျင် ထိန်းသိမ်းရေး ဝန်ကြီးဌာနအဖြစ် ပြောင်းလဲဖွဲ့စည်းခဲ့သည်။

ယခင်သတ္တုတွင်း ဝန်ကြီးဌာန၏ လက်အောက်ရှိ ဦးစီးဌာနများမှာ
# သတ္တုတွင်း ဦးစီးဌာန
# အမှတ်(၁)သတ္တုတွင်း လုပ်ငန်း 
# အမှတ်(၂)သတ္တုတွင်း လုပ်ငန်း 
# အမှတ်(၃)သတ္တုတွင်း လုပ်ငန်း 
# မြန်မာ့ကျောက်မျက်ရတနာ ရောင်းဝယ်ရေးလုပ်ငန်း
# မြန်မာ့ပုလဲထုတ်လုပ်ရေးနှင့် ရောင်းဝယ်ရေးလုပ်ငန်း
# မြန်မာဆားနှင့် အဏ္ဏဝါ ဓာတုဗေဒပစ္စည်း ထုတ်လုပ် ရောင်းဝယ်ရေးလုပ်ငန်း 
# ဘူမိဗေဒ လေ့လာရေးနှင့် ဓာတ်သတ္တုရှာဖွေရေး ဦးစီးဌာနတို့ဖြစ်သည်။ 

ကဏ္ဍ:မြန်မာနိုင်ငံ၏ ယခင် ဝန်ကြီးဌာနများ
Business presentation graphics

စီးပွားရေးလုပ်ငန်းနယ်ပယ်တစ်ရပ်တွင် ဂရပ်ဖစ်ပုံဖော်ချက်များ ဖန်တီးပေးရန် ဒီဇိုင်းပုံစံ ထုတ်ထားသော အထူးဂရပ်ဖစ် ပရိုဂရမ်များ ဖြစ်သည်။ စီးပွားရေးလုပ်ငန်းများသည် ဂရပ်ဖစ်ပစ္စည်း(တခါတရံတွင် ဇယားများ၊ ဂရပ်ဖစ်များကို ရည်ညွှန်းသည်) အနည်းအကျဉ်းမျှသာ လိုအပ်သည်ဟု ယင်းပရိုဂရမ်များက ယူဆထားကြသည်။ ဂရပ်ဖစ်ပုံများ( graph image)၊ text ဇယားများ(Text Table)၊ ဖွဲ့စည်းပုံဇယားများ (Organization chart) ၊ ကုန်စည်စီးဆင်းမှု ဂရပ်များ (Chart) စသည်တို့ဖြစ်သည်။ Business presentation graphic တွင် အချက်အလက်နှင့် ကိန်းဂဏန်းများအား မည်ကဲ့သို့ ဖော်ပြလိုသည်ကို သတ်မှတ်ပေးရသည်။ ကျန်သည့် အပိုင်းကို ဂရပ်ဖစ်ပရိုဂရမ်များက တာဝန်ယူပြီး သတ်မှတ်ထားသည့် ဂရပ်များ၊ ဇယားများရေးဆွဲပေးသည်။ ထို့နောက်တွင် မိမိအနေဖြင့် ကိုယ်ပိုင်အသုံးပြုရန် ဂရပ်များ၊ ဇယားများကို ပိုမိုကောင်းမွန်အောင် ဖန်တီးယူနိုင်သည်။ Business presentation graphics များစွာတွင် disk ပေါ်မှ ဖိုင်များကို အထူးဆောင်ရွက်မှုနယ်ပယ်ဆီသို့ ပို့ပေးပြီး ဆလိုက်ကားချပ်များ (slide) အဖြစ် ဖန်တီးယူနိုင်သည်။ မိမိအနေဖြင့် slide projector (ဆလိုက်ကားပြစက်) အသုံးပြုပြီး ဆလိုက်ပုံများကို ဖော်ပြပေးနိုင်သည်။ ဘက်စုံလူထုဆက်သွယ်ရေး PC များ ပေါ်လာသည့်အခါတွင် business presentation ပရိုဂရမ်များစွာသည် အသုံးပြုသူ၏ ဂရပ်ဖစ် ပုံဖော်ချက်များတွင် အသုံနှင့် လှုပ်ရှားမှုများကို ဖြည့်စွက်ပေးလာကြသည်။ ဤလုပ်ငန်းနယ်ပယ်တွင် လက်ရှိနည်းပညာမှာ အလျင်အမြန်တိုးတက်နေပါသည်။
ဘလက်ဘောက်စ်

သိပ္ပံ၊ ကွန်ပျူတာ သို့မဟုတ် အင်ဂျင်နီယာပညာရပ်နယ်ပယ်၌ အီလက်ထရွန်းနစ် နည်းပညာဖြင့် အခြေခံတည်ဆောက်ထားသည့် မည်သည့်ပစ္စည်းကိရိယာကိုမဆို black box ဟု သုံးနှုန်းကြသည်။ ဥပမာအားဖြင့် ကွန်ပျူတာတစ်လုံးရှိ CPU (Central Processing Unit) သည် black box ဖြစ်ပြီး ၎င်းသည် အချက်အလက်များကို ကွန်ပျူတာမှ လက်ခံနိုင်ရန် သို့မဟုတ် အသုံးပြုသူမြင်နိုင်ရန် သက်ဆိုင်ရာ format များသို့ ပြောင်းလဲလုပ်ဆောင်ပေးသည်။

Black box ဟူသောဝေါဟာရကို လေကြောင်းခရီးစဉ်များတွင်သုံးစွဲသည့် အသံဖမ်းယူသိမ်းဆည်းပေးသော ကရိယာအဖြစ်ဖြင့်သာ လူသိအများဆုံးဖြစ်သည်။
(အကြောင်းတစ်စုံတစ်ခုကြောင့် လေယာဉ်ပျက်စီးပေါက်ကွဲခဲ့သည်ဖြစ်စေ သိမ်းဆည်းထားခဲ့သောမှတ်တမ်းများအား ထိခိုက်မှုမရှိစေပဲ လေယာဉ်ပျက်ရသည့်အကြောင်းအရင်း စသည်တို့ကို မှန်းဆနိုင်ရန်ရည်ရွယ်ထုတ်လုပ်အသုံးပြုကြသည်။)
C++

C++ (အသံထွက် - C Plus Plus ) သည် ယေဘူယျသုံး programming language ဖြစ်သည်။ C++ ကို low-level နှင့် high-level တို့အား ချိတ်ဆက်ပေးသော middle-level language အဖြစ် သတ်မှတ်ထားကြသည်။ C++ သည် statically typed, free-form, multi-paradigm, compiled language ဖြစ်ပြီး compile လုပ်သောအခါ သက်ဆိုင်ရာ စက်အတွက် machine code ထုတ်ပေးပြီး procedural programming, data abstraction, object-oriented programming, and generic programming များ အသုံးပြုနိုင်သည်။

ကဏ္ဍ:ပရိုဂရမ်းမင်း ဘာသာစကား
သာဓု (ဒါရိုက်တာ)

**သာဓု** (၁၉၁၈ - ၁၉၉၁) သည် ထင်ရှားသည့် ရုပ်ရှင် ဒါရိုက်တာ နှင့် စာရေးဆရာ ဖြစ်သည်။မြန်မာ့လွတ်လပ်ရေး ကြိုးပမ်းမှုတွင် သခင်ဖေသန်း အဖြစ် ပါဝင်ဆောင်ရွက်ခဲ့သည့် နိုင်ငံရေးသမားတစ်ဦးလည်း ဖြစ်သည်။သူ ဒါရိုက်တာအဖြစ်ရိုက်ကူးခဲ့သော *ကကြီးရေ က* ဇာတ်ကား ဖြင့် ၁၉၅၉ ခုနှစ် တွင်လည်းကောင်း၊*အငိုလွယ်သည်* ဇာတ်ကားဖြင့် ၁၉၆၀ ခုနှစ် တွင်လည်းကောင်း မြန်မာ့ရုပ်ရှင်ထူးချွန်ဆု(ဒါရိုက်တာဆု)များ ရရှိခဲ့သည်။

## ကိုယ်ရေးဖြစ်စဉ် 
ရုပ်ရှင် ဒါရိုက်တာ၊ စာရေးဆရာ သာဓု ခေါ် သခင်ဖေသန်းကို အဖ ဦးမြမောင်၊ အမိ ဒေါ်ဖွားမျှင် တို့က ၁၉၁၈ ခုနှစ်၊ စက်တင်ဘာလတွင် ပဲခူးမြို့၌ ဖွားမြင်ခဲ့သည်။ သာဓုသည် ရန်ကုန်ဟိုက်စကူးကျောင်းတွင် ကိုးတန်းအထိ ပညာသင်ကြား ခဲ့သည်။ တို့ဗမာအစည်းအရုံးသို့ ဝင်၍ ၁၃ဝဝ ပြည့် ရေနံမြေသပိတ်တွင် အသေခံဗိုလ်အဖြစ် ပါဝင်ချီတက်ခဲ့သည်။၁၉၄၇ - ၄၈ ခုနှစ်တွင် ပူတူတူးလေး ဆေးပေါင်ဒါလုပ်ငန်း လုပ်ကိုင်ရင်း သွေးသောက် ဦးပြည့်စုံနှင့် တွေ့ရာမှ ဝတ္ထု၊ ဆောင်းပါးများ စတင်ရေးသားခဲ့သည်။ ၁၉၄၇ ခုနှစ်တွင် ဝန်ကြီးတမတ်ဝတ္ထုတိုကို စတင်ရေးသားခဲ့သည်။ ၁၉၄၈ ခုနှစ်တွင် ဒါတွေပြင် ပြုပြင်ရေးစာအုပ်ကို ထုတ်ဝေခဲ့သည်။ ၁၉၅ဝ ပြည့်နှစ်တွင် ပဒေသာမဂ္ဂဇင်း ထုတ်ဝေရာ၌ ပါဝင်ခဲ့သည်။

သာဓုသည် ချစ်စံနမူနာ၊ တပ်ထဲက မြတ်ကိုကို၊ အသက်၊ အတာ၊ တဇောက်ကန်း အစရှိသော လုံးချင်း ဝတ္ထု ၂ဝ ကျော်နှင့် သာဓု လူပါးဝတယ် (ကိုယ်တိုင်ရေး ဝတ္ထုဟန် ကိုယ်ရေး အတ္ထုပ္ပတ္တိ စာအုပ်) နှင့် ဝတ္ထုရှည်ပေါင်း ၅ဝဝ ခန့် ရေးသား ခဲ့သည်။

*တပ်ထဲကမြတ်ကိုကို* ဝတ္ထုဖြင့် ၁၉၅၄ ခုနှစ်တွင် စာပေဗိမာန်ဆုကို ရရှိခဲ့သည်။ ၁၉၅၅ ခုနှစ်တွင် ထိုဝတ္ထုကို တက္ကသိုလ်ဝင်တန်းစာမေးပွဲအတွက် ပြဋ္ဌာန်း စာအုပ်အဖြစ် သတ်မှတ်ခဲ့သည်။

## ရရှိခဲ့သောဆုများ 
သာဓုသည် ၁၉၅၉ ခုနှစ်တွင် ကကြီးရေက ရုပ်ရှင် ဇာတ်ကား ရိုက်ကူးခဲ့ပြီး ထိုဇာတ်ကားဖြင့် အကောင်းဆုံး ဒါရိုက်တာ အကယ်ဒမီ ဆုကို ရရှိခဲ့သည်။ ၁၉၆ဝ ပြည့်နှစ်တွင် "အငိုလွယ်သည်" ရုပ်ရှင်ဇာတ်ကားဖြင့် အကောင်းဆုံး ဒါရိုက်တာအကယ်ဒမီဆုကို ဆက်လက် ဆွတ်ခူးခဲ့သည်။

ထို့ပြင် သာဓုသည် မြန်မာ့လွတ်လပ်ရေး ကြိုးပမ်းမှုတွင် သခင်ဖေသန်း အဖြစ် ပါဝင်ဆောင်ရွက်ခဲ့သဖြင့် နိုင်ငံတော်က နိုင်ငံ့ဂုဏ်ရည် (ဒုတိယဆင့်) ချီးမြှင့် အပ်နှင်းခြင်း ခံရသည်။

## ရိုက်ကူးခဲ့သောရုပ်ရှင်ဇာတ်ကားများ 
ဧည့်သည်၊ အကယ်၍သာ၊ ဗိုလ်ကာတွန်း၊ အဖြေ၊ ဖက်ဆစ်ကလပ်၊ အကြင်တို့လင်မယား စသော ရုပ်ရှင်ကား ၁ဝ ကားခန့် ရိုက်ကူးခဲ့သည်။

## မိသားစု ဘဝ 
ဆရာမဖြစ်သူ (နောင်တွင် မူလတန်း ကျောင်းအုပ်) ဒေါ်ခင်ညို နှင့် လက်ထပ်သည်။ သားသမီးများမှာ အောက်ပါအတိုင်း ဖြစ်သည် − 
* အာယု
* ဗလ (သုမောင်)
* ရူပ 
* ဝဏ္ဏ (မောင်ဝဏ္ဏ) 
* ဉာဏ်ပေါ် (မင်းလူ) 
* သော်တာ

ရုပ်ရှင်သရုပ်ဆောင် အကယ်ဒမီ မြတ်မွန် နှင့် နောက်အိမ်ထောင်ပြုခဲ့သည်။ မောင်သီချင်း ကိုရေးသော အာယု မှာ ဦးသာဓု နှင့် ဒေါ်မြတ်မွန် တို့၏သားဖြစ်သည်။

## ဘဝနိဂုံး 
ဒါရိုက်တာ၊ စာရေးဆရာ သာဓု အဖြစ် လူသိများခဲ့သော သခင်ဖေသန်းသည် `ကြိုး´ဇာတ်ကား ရိုက်ကူးဆဲ `ဒို့ကိုယ်ကျိုး လုံးလုံးမပါ´ လုံးချင်း စာအုပ် ရေးသားဆဲ စာပေ တာဝန်၊ အနုပညာ တာဝန် ထမ်းဆောင်ဆဲ ၁၉၉၁ ခုနှစ်၊ ဧပြီလ ၇ ရက်နေ့တွင် ရန်ကုန်မြို့၌ ကွယ်လွန်သည်။

## ရေးသား ထုတ်ဝေခဲ့သော စာအုပ်များ  
## ကိုးကား 
ကဏ္ဍ:မြန်မာ ရုပ်ရှင် ဒါရိုက်တာများ
ကဏ္ဍ:မြန်မာ အမျိုးသား စာရေးဆရာများ
ကဏ္ဍ:မြန်မာ စာရေးဆရာများ
ကဏ္ဍ:မြန်မာ့ ရုပ်ရှင် ထူးချွန်ဆုရှင်များ
သုဘကိဏှာ

## သုဘကိဏှာ ဘုံ
တင့်တယ်သည့် ကိုယ်ရောင်ကိုယ်ဝါဖြင့် ရောပြွန်းသော ဗြဟ္မာများဖြစ်သည်။ 
(မှတ်ချက်။ ။ ပရိတ္တသုဘာ၊ အပ္ပမာဏသုဘာ၊ သုဘကိဏှာ ဤတတိယဈာန် သုံးဘုံသည် ဒုတိယဈာန် သုံးဘုံထက် 
မြင့်သော အထက်ကောင်းကင်ဝယ် တစ်ပြင်တည်း၌ပင် တည်ရှိကြသည်။) သုဘကိဏှာဗြဟ္မာတို့၏ အသက်ကား ၆၄ ကပ် ဖြစ်သည်။

### ကျမ်းကိုး